Lifan-Z/Chinese-poetries-txt huggingface dataset:
敕使联镳上翠岑，飞泉跃涧吼雷音。凌高一览知天远，迂曲千蹊觉洞深。龙蛰沧溟蛟舞壑，枭横碧落凤归林。山灵护得神祠在，苔蚀秦碑古树阴。
崖山禽得到燕山，此老从容就义难。生愧夷齐尚周粟，死同巡远只唐官。雪平绝塞魂何往，月满通衢骨未寒。一剑固知公所欠，要留青史与人看。
客路相逢在异乡，佐尊先得杜韦娘。舞回锦臂花争艳，醉吸金波月鬬光。他日未忘今日乐，老年须记少年狂。五陵游侠休相笑，归去奚奴有锦囊。
泸沟桥下水泠泠，落木无边秋正清。牛马乱铺黄帝野，鹰鹯高摩涿州城。柳亭日射旌旗影，花馆风传鼓吹声。归客偶然舒望眼，酒边触景又诗成。
使君数问夜如何，灯烛高张照绮罗。白酒千杯浇客醉，红妆一面恼人多。风烟漠漠庭前树，霜月娟娟沼内荷。驿吏出门相语及，城南便是滹沱河。
重到扬州十载余，画桥雨过月模糊。后皇庙里花何在，炀帝堤边柳亦枯。陂麦青青嘶乱马，城芜冉冉落群乌。人生聚散愁无尽，且小停鞭向酒罏。
只见空城不见台，客行搔首重徘徊。风云旧日龙南渡，宇宙新秋雁北来。三国衣冠同草莽，六朝宫殿总尘埃。交游相见休相问，把手江头且一杯。
草没高台凤不游，大江日夜自东流。齐梁地废鸦千树，王谢家空蚁一丘。骑马僧争淮口渡，捕鱼人据石头洲。玉箫声断悲风起，不见长安李白愁。
石头城上小徘徊，世换僧残寺已灰。地接汴淮山北去，江吞吴越水东来。健鱼奋鬣随蛟舞，快鹘翻身猎雁回。一片降旗千古泪，前人留与后人哀。
百尺凌歊事已非，古碑岩畔上苔衣。禁园风暖草争发，废殿雨寒花乱飞。海北天高鹏得运，江南春尽雁知归。三千歌舞今何处，惟有姑溪绕翠微。
博徒无计解其纷，夜半鸣钲溃万军。鲁港朔风掀恶浪，吴山寒日翳愁云。周褒媚己终亡国，孟德欺孤忍负君。大木已颠天柱折，钱塘江上雁成群。
星江彼此系行舟，我向南州君北州。彭泽初归元亮醉，沙场远使子卿愁。人生离合花间蝶，世事浮沉柳外鸥。明日沾襟各分手，相思何处倚高楼。
豫章门外尽青原，高阁临江喜尚存。鶑舌澜翻嘲鹤静，鸥心恬淡厌蛙喧。绿波淼淼投书渚，翠竹森森写韵轩。约客不来人已远，满天风雨又黄昏。
羊角山高锁战尘，春风吹草绿孤城。鹊巢逊与鸠夫妇，燕幕能容雁弟兄。今古废兴棋一著，萍蓬聚散酒三行。悲歌曲尽故人去，笛响长江月正明。
不弹长铗叹无车，独倚枯筇面碧虚。兵破乡村人住少，火烧桥道客行疏。云低天阔鹰呼隼，水落溪喧獭趁鱼。东骛西驰归未得，明朝又是岁将除。
十年牢落走穷荒，万里归来行路长。坐上佳宾能鼓瑟，窗前细雨好烧香。武淹某泽常思汉，甫寓鄜州只念唐。秉烛相看真梦寐，夜阑无语意茫茫。
滩沙叠叠是潮痕，古木苍然叫断猿。此老不干天子贵，故人方讶布衣尊。雨甜春水鱼龙动，风暖寒林鸟雀喧。我恰扁舟台下过，桐花香处月黄昏。
踯躅吞声泪暗倾，杖藜徐步浙江行。青芜古路人烟绝，绿树新墟鬼火明。事去玉环沈异域，愁来金碗出佳城。十年草木都糜烂，留得南枝照浅清。
朱甍突兀倚云寒，潮打孤城寂寞还。荒草断烟新驿路，夕阳古木旧江山。英雄聚散阑干外，今古兴亡欸乃间。一曲尊前空击剑，西风白髪泪斑斑。
偶携降帜立诗坛，剪烛西窗共笑欢。落魄苏秦今席煖，猖狂阮籍尚毡寒。山中客老干茎白，海上人归一寸丹。世事本来愁不得，乾坤只好醉时看。
湖上悲风舞白杨，英雄凋尽只堪伤。花飞废苑怜铜马，草没荒坟卧石羊。人在醉中春已晚，客于愁处日偏长。林西楼观青红湿，又逊僧官燕梵王。
高堂寂寞半开门，草没颓墙竹满园。雨过湖天笼白昼，云归山市锁黄昏。忘机今古鸥来往，说梦兴亡燕语言。行尽六桥吟更好，万松岭上一声猿。
十载高居白玉堂，陈情一表乞还乡。孤云落日渡辽水，匹马西风上太行。行橐尚留官里俸，赐衣犹带御前香。只今对客难为答，千古中原话柄长。
昔年同辇载花仙，此日登楼籍妓员。恩赐舞衣香未歇，御书歌扇墨犹鲜。碧云翼翼金钗滑，红雪翩翩玉珮圆。却把向来供奉曲，酒边对客续朱弦。
杜陵清瘦不禁寒，白髪萧萧强笑欢。阶下决明难独立，庭前甘菊好谁看。一钱留得囊羞涩，九日沽来酒带酸。却忆大明朝谒罢，紫萸擎出赐千官。
文江别后又三年，别后三年诗几篇。老去莫思身外事，命穷甘作饮中仙。天阴雨湿龙归海，云淡风轻鹤在田。回首西湖湖上路，新蒲细柳为谁妍。
南浦亭边话别时，扁舟东下浙江湄。遍将越国千年事，吟作钱塘百咏诗。无火可能烧莽卓，有刀恨不斩高斯。五陵佳气飞扬尽，泪洒西风两鬓丝。
钱塘江上雨初干，风入端门阵阵酸。万马乱嘶临警跸，三宫垂泪湿铃鸾。童儿空想追徐福，疠鬼终朝灭贺兰。苦议和亲休练卒，婵娟剩遣嫁呼韩。
万里阴寒泪欲流，暂时欢笑且忘忧。已呼赤脚来烹雁，更遣苍头为割牛。燕伎女来情不恶，鲁男子在话难投。却怜半夜朝天去，霜瓦差差十二楼。
重到巴陵秋正清，岳阳城下系孤舲。江湖万里水云阔，天地一凉河汉明。月出洞庭鱼婢舞，气蒸云梦雁奴腥。篙工又鼓潇湘柁，渔笛渔榔上下鸣。
洞庭过了浪犹高，河伯欣然止怒涛。傍岸买鱼仍问米，登楼呼酒更持螯。湘汀暮雨幽兰湿，野渡寒风古树号。诗到巴陵吟不得，屈原千古有离骚。
锦城满目是烟花，处处红楼卖酒家。坐看浮云横玉垒，行观流水荡金沙。巴童栈道骑高马，蜀卒城门射老鸦。见说近来多盗跖，夜深战鼓不停挝。
燕云远使栈云间，便遣郫筒助客欢。闪闪白鱼来丙穴，绵绵紫鹤出巴山。神仙缥缈艳金屋，城郭繁华号锦官。万里桥西一回首，黑云遮断剑门关。
益州歌妓许冬冬，客里相逢似燕鸿。醉拥蜀琴抽白雪，舞回班扇割西风。山炰野馔荒山里，浪蘂浮花古寺中。偶尔留连借余景，出门一笑夕阳红。
歇马隆州借夕凉，壶中薄酒似酸汤。城濠寨屋偏栽柳，市井人家却种桑。官逼税粮多作孽，民穷田土尽抛荒。年来士子多差役，隶籍盐场与锦坊。
我到彭州酒一觞，遗儒相与话凄凉。渡江九庙归尘土，出塞三宫坐雪霜。岐路茫茫空望眼，兴亡滚滚入愁肠。此行历尽艰难处，明日繁华是锦乡。
马踏巉岩缓着鞭，汉州城外看青天。云横叠嶂吞残日，风卷崇冈起晓烟。地拔翠峰森似笋，溪明锦石小如钱。官邮睡足出门去，信口语言诗未圆。
绵州八月秋气深，芙蓉溪上花阴阴。使君唤船复载酒，书生快意仍长吟。击鼓吹笙欢客饮，脱巾露髪看日沈。归来不知其所往，但见月高松树林。
铁作篙师铁作舟，风撞浪涌可无忧。林间麋鹿遥相望，峡里蛟龙横不休。目断吊桥空悄悄，头昏伏枕自悠悠。锦城秋色追随尽，好处山川更一游。
潼江待我洗吟眸，如此江山是胜游。红袖鬬歌才拍手，绿鬟对舞尽缠头。箜篌急撚风生座，鼙鼓连挝月上楼。一夜不眠鸡戒晓，又骑铺马过绵州。
秋风吹我入兴元，下马荒邮倚竹门。诗句未成云渡水，酒杯方举月临轩。山川寂寞非常态，市井萧条似破村。官吏不仁多酷虐，逃民饿死弃儿孙。
云栈遥遥马不前，风吹红树带青烟。城因兵破悭歌舞，民为官差失井田。岩谷搜罗追猎户，江湖刻剥及渔船。酒边父老犹能说，五十年前好四川。
阆州城南海棠溪，客子不可无新诗。正嫌风搅浪花碎，更被雨冲云叶垂。野鸥出没底心性，山禽飞舞犹威仪。江南或问阆州景，锦屏山水天下奇。
莲府公卿拜后尘，手持优诏挂朱轮。从军幕下三千客，闻礼庭中七十人。饰帐丽词推北巷，画堂清乐掩南邻。岂同王谢山阴会，空叙流杯醉暮春。
燕台同看雪花天，别后音书雁不传。紫阁笑谈为职长，彤闱朝谒在班前。挥毫屡扫三千字，把酒时呼十四弦。闻已挂冠归故里，尚方宣赐钞成船。
灵岩寺古树森罗，满目兴亡落逝波。越相舟中西子去，楚王宫里北人过。歌台日暖游麋鹿，禁苑风高走骆驼。却羡老僧无一事，自携瓶锡入烟萝。
越王台上我同游，越女楼中君独留。燕子日长宜把酒，鲤鱼风起莫行舟。江山有待伟人出，天地不仁前辈休。何处如今觅巢许，欲将心事与渠谋。
西兴渡口乱啼鸦，锦缆牵江目力赊。六馆衣冠沦道路，三宫珠玉走风砂。山川不尽心难老，岁月忧煎髪渐华。行到湘南归不得，倚门应是望天涯。
黄帽催人急放舟，荻花枫叶共飕飕。天公作恶云翻手，河伯为妖风打头。接翅野鸦围古堞，断行孤雁落中州。吴山只隔淮山路，江北江南处处愁。
燕山只在乱云边，过了黄河便豁然。鼠帽蒙头车上坐，貂裘拥鼻草间眠。秋砧捣落千营月，晓寨炊残万灶烟。说与奚奴休笑我，诗人要看好山川。
锦帆浩荡湿龙鸾，乐指三千粉泪寒。万里远行看日近，一人不杀见天宽。玉关屡沐军罗拜，金殿时蒙上问安。宴罢御香携满袖，醉归环珮月中看。
昔年去国大苍黄，同舍诸生半死亡。春别浙江花似雾，秋行碛地草如霜。时沽市酒借余景，屡宿官邮悲故乡。满目故人皆厚禄，吾侪添得两奚囊。
抱琴挟策马萧萧，北望燕云道路遥。紫塞晓行闻雁叫，黄河夜渡见鱼跳。周回四蜀愁双剑，浩荡三湘梦六桥。踏遍乾坤犹是客，小山丛桂不能招。
夜来梦里到吾庐，梦破潸然泪似珠。吴女北游簪素柰，湘娥南望泣苍梧。风吹远浦秋鸿杳，月出空山夜鹤孤。忽忆西湖梅与柳，梦随云水度西湖。
愁来不可更禁当，望鬼门关断尽肠。无处告诉只欲死，有时颠倒忽成狂。三湘风雨失舟檝，万里路岐多雪霜。遥忆武林社中友，下湖箫鼓醉红装。
自笑儒衣世法疏，穷愁何日得伸舒。一从挟策来燕地，几拟陈情乞鉴湖。风雨凄凄鸿雁瘦，雪霜凛凛鹡鸰孤。湘江楼上无憀甚，不见吴山似画图。
舟维古渡小从容，二女含嚬媚晚风。野庙半间蒙薜荔，湘江两岸泣芙蓉。玉台有镜蝌铭古，锦瑟无弦雁柱空。行近祠南默惆怅，倚筇江上数青峰。
南岳阴阴松道凉，又骑站马望荆襄。山中老柏滴寒翠，江上危峰撑夕阳。昔往不堪经滟滪，此行重得看潇湘。三宫万里知安否，何日檀栾把寿觞。
夜来大醉别衡阳，今日长吟下楚湘。翠藻青苹鱼市井，白苹红蓼雁家乡。江云起处蒙蒙湿，山雨来时陈陈凉。欹枕不禁肝肺热，汪然流涕惜兴亡。
锦沟引水入觞池，两两金船上下驰。春季夫人扶辇疾，玉堂学士带花迟。当时行乐虽然秘，此日遗踪自可悲。回首支郎新栋宇，浮屠千尺白差差。
海枯龙去雨淋淋，羯鼓喧哗山禁林。虎士堕弢兵力倦，鸡人罢箭漏声沈。鶑摇御柳春犹闹，燕蹴宫花雾转深。肠断木绵庵里客，可怜郿坞筑黄金。
敕使穿云破湿苔，水边坐石更行杯。翩翩野鹤飞如舞，冉冉岩花笑不来。乱木交柯盘圣井，数峰削玉并仙台。平明绝顶穷幽讨，更上青城望一回。
九重羯鼓声动地，万年枝上回春意。天遣姮娥散一枝，一枝先到山人家。焚香再拜皋国色，雨露沾濡知帝力。我愿人间春不老，长对此花颜色好。
香霏堂上树婆娑，不见嫣然亦可嘉。且向秋风一杯酒，枝头的的两三花。夜梦花仙索我诗，他山别种世间稀。一年四季花如锦，莫把娇姿比贵妃。
蜀主遗宫有古槐，颓墙古木鸟喈喈。金舆罢幸荒金屋，玉仗休班废玉阶。三峡浪舂红日碎，两崖风振黑云霾。孔明图垒仍登览，野寺残僧拾堕柴。
宿酲未解据胡床，亭午披衣望麝香。三峡夜来天似水，百蛮秋后月如霜。洲前橘柚垂垂实，石上藤萝细细长。又欲拏舟过滟滪，黄牛白狗接高唐。
子美西来筑此堂，浣花春水共凄凉。鸣鸠乳燕归何处，野草闲花护短墙。英雄去矣柴门闭，邻里伤哉竹径荒。安得山缾盛乳酒，送分渔父濯沧浪。
白髪遨游梓阆间，中原戎马未平安。粗饭浊醪常欠缺，老妻稚子半饥寒。扁舟出峡风涛壮，短褐行湘天地宽。侨寓耒阳牛酒饱，不知曾忆使君滩。
剑门崔嵬若相抗，云栈萦回千百丈。石角钩连皆北向，失势一落心胆丧。侧身西望不可傍，猛虎毒蛇相下上。安得朱亥袖椎来，为我碎打双叠嶂。
蜀山突兀接青天，郑公故宅城相连。深深古木哀黄鸟，漠漠荒烟哭杜鹃。舞罢遗钿流水外，战余折戟落花前。将军好武通文墨，割据操心未必然。
腰宝剑，背瑶琴，燕云万里金门深。斩邪诛佞拱北极，阜财解愠歌南音。况是东南宇宙窄，桑田变海风涛恶。劝君一醉千日醒，世事花开又花落。
愁到侬时酒自斟，挑灯看剑泪痕深。黄金台迥少知己，碧玉调高空好音。万叶秋声孤馆梦，一窗寒月故乡心。庭前昨夜梧桐雨，劲气潇潇入短襟。
羡君家世旧缨簪，百战常怀报主心。草檄有才追记室，筑台无路继淮阴。射雕紫塞秋云黑，走马黄河夜雪深。白首丹衷知未变，归来双肘印黄金。
泼瓮浮醅新酿熟，得霜寒菊始开齐。养丹道士颜如玉，爱酒山翁醉似泥。不惜蘂从蜂采去，尚余香有蝶来栖。莫嫌学舍宫闲冷，犹得芳樽此共携。
山前月照青杉树，下有古人葬时路。古人葬时多子孙，今日子孙无问处。花开花谢年复年，新坟渐满古坟边。犹起高楼与大屋，长为子孙忧不足。
世路机关险似棋，未逢好著费支持。但能不作亏心事，何往非吾得意时。草著雨余青转耐，髪因闲里白偏迟。一湖水影群山聚，朝暮相看消几诗。
青云贵戚玉麟儿，曾逐銮车入紫闱。王母窗前窥面日，太真膝上画眉时。沧溟水阔龙何在，华表秋深鹤未归。三尺焦桐千古意，黄金谁与铸钟期。
水流云散海天涯，与子长游亦可嘉。归马迹漫燕峤雪，啼鹃血染楚城花。乾坤浩荡空双眼，南北迢遥事一家。三叠琴心谁解意，蓬莱归路蹑青霞。
山城拄笏意如何，孤鹤东来态度殊。天上阳春归阆苑，人间贵客在仙都。当年化蝶非真梦，今日骑鲸即故吾。莫操钱塘怀古曲，遗黎有泪洒江湖。
裂指秋风感别离，乾坤人物太瑰琦。生为孝子忠臣劝，死结皇天后土知。万折江流鱼腹石，千年人立首阳碑。一门史氏春秋笔，愁绝湖光入画时。
金骨神仙玉色人，千霜万雪见吾真。圣贤尽节心弥寿，天地为棺道不贫。河汉横流豪杰泪，风霆怒发鬼神嗔。先生出入骑箕尾，长现纲常四大身。
北游不羡筑台金，忽解儒冠雪满簪。短剑空横无侠气，破琴欲抚且悲吟。啼猿声堕楚江碧，游鹿梦迷吴苑深。若见麻姑闲问讯，桃花千树正阴阴。
万里归来旧布衣，笳声不断转桐丝。十年秋入肩吾鬓，四海人传云叟诗。窖里雪毡魂些短，江南月砌梦归迟。白头惆怅相逢晚，况是人间落叶时。
孀娥灵药被谁偷，碧海青天伴夜愁。归郭令威空化鹤，度关老子偶乘牛。广陵散在斜阳远，梁父吟成昨雨收。我亦云间旧鸡犬，与君相对击茶瓯。
辽鹤归来世已殊，忽悲身晚及塘蒲。乾坤浩浩琴三尺，岁月堂堂酒一壶。剡曲祇今书贺监，稽山在昔庾肩吾。行吟便是江南史，它日真堪付董狐。
璧月歌残铁骑围，银涛风急鹢舟飞。海山运并随鳌尽，城郭身今化鹤归。琴怨诗愁春一雨，江南渭北泪双霏。与君厌听桑田语，一笑游丝罥落晖。
江南江北马如飞，曾著金门羽客衣。李泌暂游衡岳去，陈抟已请华山归。风云万里气无敌，雨露两朝恩有辉。偶尔江头相邂逅，细听流水十三徽。
南越长淮北眺燕，三书上彻九重天。毡寒馿重幽州雪，剑晓龙吟易水烟。齐好无移竽尚在，秦酬有爽璧终全。知音向近西湖上，却不当初早理弦。
吴江潮落晓光微，万里风沙扑面飞。帝化海滨精卫怨，仙吟华表令威归。秋空愁断铜仙远，夜雨歌沉玉树非。随意黄冠方外去，云台何似首阳薇。
竹杖芒鞋短后衣，抱琴何处觅钟期。百年烂醉乌程酒，千首新吟晋宋诗。京洛风尘如昨日，湖山水月此何时。近来见说人心别，不看南枝看北枝。
相逢邂逅不相期，又是江湖一段奇。我辈恨生南渡后，道人啸出北征诗。百年岁月心难老，万里江山梦已驰。细阅行程更相问，河清久说水涟漪。
水云应世地行仙，手抱琴书直到燕。万里沧江鸥浩荡，千年城郭鹤翩跹。履霜中野元无怨，啮雪阴山只自怜。今日相逢又相别，新诗满橐不论钱。
道人东鲁旧儒生，短褐翛然独自行。禾黍离离悲故国，风沙漠漠度长城。琴音不忍移南操，诗卷犹能续北征。如此金台君拂袖，水天云阔去留轻。
高深妙语坐鬅鬙，花落茶烟夜雨灯。俗眼不知鹏化鷃，书痴何害墨成蝇。云泥梦觉空陈迹，桑海吟残嗅葛藤。剑吼洞庭朱顶急，归来城郭问云仍。
禾黍兴悲两鬓皤，千年荆棘几铜驼。义熙处士流风远，天宝诗人旧恨多。雨露又新周草木，烟尘空想汉山河。庾郎谩有江南赋，得似先生醉后歌。
穷髪归来脱孟劳，何嗟澹与泊相遭。瑶琴摘罢意犹在，石鼎联成韵更高。世事可能书咄咄，人情只合醉陶陶。雁门弦断无人续，输子诗成夺锦袍。
轻轻漠漠暮云低，枯木寒枝宿鸟稀。古殿荒凉残日照，孤城寂寞故山围。十年波浪家何在，万里关河客未归。惆怅西湖湖上路，梅花如旧世相违。
马上琵琶不复琴，龙荒吊古独遗音。西风金掌吹清泪，落日铜驼折寸心。杜子但伤鹃血化，苏卿岂料雁书沉。当时痛哭无人哭，千载江流转恨深。
禾黍离离满故都，君诗读罢泪倾珠。立朝食禄千官富，为国忘躯一事无。兵革已将临北阙，笙歌犹自醉西湖。黄冠氅服今谁识，前宋遗贤有此儒。
握手论心不记年，重逢仍似地行仙。琴弹碧玉时三弄，袖有骊珠近百篇。岳麓晓行云外履，湘潭夜醉月中船。它时归隠西湖畔，能把新诗寄一联。
北去南来策蹇馿，偶然过我古玄都。虽无千树桃花赋，却有三秋桂子图。贺老挂冠方赐剡，张翰命驾已归吴。酒边说尽兴亡事，空羡陶朱据五湖。
三日钱塘海不波，子婴系组纳山河。兵临鲁国犹弦诵，客过殷墟独啸歌。铁马渡江功赫奕，铜人辞汉泪滂沱。知章喜得黄冠赐，野水闲云一钓蓑。
一曲丝桐奏未休，萧萧笳鼓禁宫秋。湖山有意风云变，江水无情日夜流。供奉自歌南渡曲，拾遗能赋北征愁。仙人一去无消息，沧海桑田空白头。
一夕缁尘蔽海东，潮头无力障西风。汗沾铁马唐陵在，泪洒铜仙汉祚终。昨日又闻金碗出，他年谁信瓦棺空。中郎未抵支郎惨，地老天荒恨莫穷。
宇宙仓皇过一春，鶑花无主亦销魂。冰霜不入狼头帽，风雨偏凌犊鼻裈。击楫当年无祖逖，闻鸡中夜有刘琨。五陵佳气飘扬尽，谁识龙颜旧子孙。
别了金台尺五天，归来行橐夜光县。剑横碧落琴收匣，云住青山水到渊。锡宴屡陪蓬岛客，唱酬休忆蕊宫仙。故家只在西湖上，好在晴光雨色边。
乾坤杀气正沉沉，又听燕台降德音。万口尽传新诏好，累朝谁念旧恩深。分茅裂土将军志，问舍求田父老心。丽正立班犹昨日，小臣无语泪沾襟。
铜驼巷陌棘风凉，尚记东都旧帝乡。甲马营空云气远，杜鹃声老洛园荒。天开地辟人才出，风起云飞汗竹香。倘得行窝容我老，春风借地种姚黄。
自从尧历数昌辰，已是三千六百春。渺渺文明知几聚，悠悠盖壤定何人。斯文一缕千钧日，我辈三纲五典身。日迈月征各珍重，几多疏缺待弥纶。
万叠青山锁暮阴，倚栏凝𥩟意深深。趁时士女忺秦服，学语儿童解楚吟。当日繁华逐流水，何年拱把秀穹林。辽东俎豆铜川筮，认取斯人万古心。
万古纲常六尺躯，可嗤杜老悔为儒。林间已听鸠呼妇，竹外行看凤引雏。倘有牛眠先卜兆，岂无盘谷早营菟。世间忙处应多错，尽把韦弦玩座隅。
唤作三才祇此躯，乾坤一日可无儒。稍余礼义存余脉，亟把诗书教小雏。黑窣窣时鱼是鲁，声呜呜处虎为菟。祇今时节当如此，可笑迂生独向隅。
大隠东南第几峰，我思论学武夷翁。春秋时义今如昨，文献风流已不同。阳欲复时宜静俟，道当穷处有时通。先生若有观梅约，好把篇诗和渚宫。
当年卫道大贤功，人士今知有学宫。自叹升堂惭董子，岂无笑列议韩公。儒风济济衣冠旧，世事茫茫尘网中。我已结茅溪五曲，飞鸿尚许溯天风。
野田秋溜正潺潺，新翠乔林绕舍环。淡日凝烟横别浦，斜风吹雨过前山。柴扉初放牛羊出，渔艇方携蟹蛤还。自笑平生爱游览，天教长在水云间。
西风凉信入虚檐，𫄨绤微单已戒严。乡梦不随秋夜永，客愁偏向雨声添。清高鸣雁低云海，漂泊流萤傍竹帘。搔首寒灯楼舍悄，行藏自晓不须占。
久客为邻忆杖藜，情亲端与弟兄齐。一生磨螘团团走，百事枰棋着着低。武定波寒看落月，石头秋晚吊荒蹊。茅檐作计能成否，破壁何堪草满畦。
竹窗渐白卷寒衾，上巳才过节物深。野杏出篱明望眼，蒌蒿满地蔼愁心。已知赋分多行役，焉用诗鸣得赏音。春在江山无限好，缓驱羸马度烟林。
晓日曈曈一岁初，乡闾盛会说吾庐。运当尧历三千六，数协羲图五十余。修竹岁寒欣得友，野花春色且携书。大篇听取艰贞训，万古天心定不虚。
一见识君多道气，再陪杖屦此跻攀。高山流水知公志，明月清风共我闲。落落半生心未泯，寥寥千载事相关。出山一步尘埃满，便好赍粮莫出山。
试问山中亦何好，见山便自喜居山。不堪造物半生役，枉使男儿百岁闲。天柱沈冥阴雨外，幔亭缥渺彩云间。苍生辛苦何终极，控鹤仙人去不还。
两帙诗课早已了，三杯酒债亦可休。我去问君去无去，君留任我留不留。门前雨深泥滑滑，道人四壁风飕飕。且留看诗可罢酒，请烧香鼎调茶瓯。
五月凉巾陟翠微，竹根香露湿人衣。云行老树青猿过，雪落长溪白鹭飞。仙径好花愁急雨，洞亭芳草怨斜晖。我来只欲平林去，细叩先生玉版扉。
赫曦薄暮真奇绝，初到残阳复西没。仙霞山外何处山，五彩云霞互明灭。须臾群阴解剥尽，雨脚如麻渐开豁。冥冥勃勃不可留，空有残霞半天赤。
赫曦日夕真奇绝，最好中秋看明月。竦身飞上第一峰，不觉清寒近天阙。初离海角犹朦胧，行到天心转光洁。今宵端正照山河，长笛一声愁欲裂。
赫曦中夜真奇绝，起视茫茫大瀛渤。风涛雪浪无际涯，绝岸时看孤岛出。洪炉巨甑如蒸炊，囿形宇宙非金石。直凌倒景窥三光，俯见尘寰如超越。
赫曦清昼真奇绝，远望海门观出日。金戈铁骑走千峰，闪闪万旗张天赤。神龙飞上使人惊，烁眼祥光成五色。扶桑欲出升何难，认取真情凝太极。
春来无处不繁华，岂独公侯富贵家。青镜照眉池上柳，碧纱映目雾中花。贫谁知己燕相识，闲不求官蜂自衙。惟有东风无厚薄，年年芳草满天涯。
夕阳门巷静无尘，茶灶烟凝碧树阴。千尺游丝萦远思，一声幽鸟伴孤吟。落红庭院春多少，新绿池塘水浅深。每向静中观物态，荣枯过眼不关心。
青云不在金华巅，白云孤起金华岑。百世相传勉斋学，四书谁识晦翁心。水流盘涧自深浅，月照北山无古今。人问故庐何处是，门前松桂蔚成林。
鹿田迥在翠微巅，乘兴来寻半日闲。径入古松行落叶，目随飞鸟破寒烟。钟声不隔东西寺，屐齿何辞上下山。一见老僧如旧识，相留煮茗试岩泉。
几人学道得成仙，兄弟俱仙世所难。白石不随秋草烂，赤松长锁暮云寒。月涵古井一泓碧，云护空山半粒丹。我欲乘风蜕凡骨，愿随鸡犬事刘安。
空翠凝寒不受埃，断崖千尺拥崔嵬。老僧倚树惊猿去，童子扫阶知客来。石径晴因松露湿，茶烟远趁竹风回。禅家也办吟边料，不种闲花只种梅。
万叠岚光冷滴衣，清泉白石锁烟扉。半山落日樵相语，一迳寒松僧独归。叶堕误惊幽鸟去，林空不碍断云飞。层崖峭壁疑无路，忽有钟声出翠微。
归欤高枕寄林泉，安用悲歌行路难。君子患无真气节，世人空笑旧衣冠。雪深处士梅花屋，月冷先生苜蓿盘。谁谓家贫无一物，床头三尺剑光寒。
归来更读十年书，自笑今吾即故吾。栗里溪山晋处士，桐江风月汉狂奴。种梅添得诗多少，爱菊何拘酒有无。随分生涯聊尔耳，门前应免吏催租。
白了江梅柳又青，游丝千尺网红尘。鹁鸠夫妇孤村雨，杜宇君臣故国春。客里易添芳草思，樽前谁是去年人。桃花源上空流水，安得渔郎一问津。
石壁名山多胜游，背环古木面清流。一池空对旃檀塔，双港中分芳草洲。豹隠安知兴废事，牛眠不碍往来舟。海棠菡萏今何在，风月人间几度秋。
谁欤变幻旧乾坤，剪水仙人手段新。银屋万家成骤富，青山半点不藏春。西园太尉方交贺，北海中郎岂愿臣。把酒孤吟元不俗，何须夜访剡溪人。
九十春光半晦明，东郊携手趁新晴。飘零风絮如行客，冷煖厨烟见世情。宿雨秋千花有泪，斜阳古冢草无名。劝君且尽樽前兴，柳上一声何处鶑。
半生饮菊试仙方，安用狂歌赋玉堂。乌帽任教今日落，紫萸不改旧年香。人生还有几重九，世事都归一醉乡。千古渊明呼不醒，天涯风雨暗浔阳。
曲曲阑干面面櫺，红尘飞不到斯亭。避人幽鸟入深竹，恋钓游鱼弄翠萍。天阔倒涵秋水碧，墙低不碍远山青。翛然独占闲中趣，一枕荷风午睡醒。
依依柳色黯江亭，酒味离愁孰重轻。携手忍看分手处，别时争似见时情。百年离合悲欢事，一笑东西南北程。芳草斜阳渺无际，何当重问白鸥盟。
榴花灼烁露初干，乍试香罗怯晓寒。自古独醒多见忌，与君一醉笑相看。无邪安用艾悬户，徇俗聊将黍饤盘。千载沉湘呼不起，至今遗恨楚江干。
涛头洒泪眼难干，鱼腹沉冤骨未寒。楚些一章招莫返，曹碑八字好难看。水流不尽湘江恨，俗奠空陈苹藻盘。我亦逢时增感慨，凛然忠孝孰能干。
群蜂割据作生涯，户牖新开蜜酿花。汉世侯王自分国，秦民父子各当家。尊卑两尽君臣义，朝夕争趋南北衙。因感途人本兄弟，无知微物亦何嗟。
背依古塔面层峰，曲曲阑干峻倚空。万屋参差江色外，片帆出没树阴中。五更钟鼓半山月，两岸渔樵一笛风。极目子陵台下路，滔滔惟有水流东。
流落天涯偶失群，何心饮啄到江城。一身去就分南北，四海飘零孰弟兄。无伴月明惟顾影，欲鸣风惨不成声。明年回首关山路，依旧团𪢮骨肉情。
蕊珠宫阙傍冰壶，森列群仙下藐姑。玉骨轻匀铅粉面，霜纨薄衬素罗襦。两般谁识花开谢，一色中分香有无。底事阳春藏不得，凝阴消尽转清癯。
钱唐江上一帆风，为我重寻旧日踪。十里湖山空战舰，千年宫阙咽僧钟。潮生潮落东西浙，云去云来南北峰。往事茫茫何处问，残烟衰草泣寒蛩。
可惜韶光过眼明，一分流水二分尘。杜鹃声感客中客，蝴蝶梦飞身外身。一滴清明寒食酒，万家红杏绿杨春。鬬鸡走狗非吾事，新火书灯谁共亲。
墓祭非经古未闻，年来拜扫隘车尘。谁怜原上千年冢，且醉樽前百岁身。榆火欲燃行客晚，梨花不减故园春。石泉浇醒浮生梦，耿耿孤怀孰与亲。
团扇初分月桂芳，单衣乍试雪罗香。新荷祇似世情薄，飞絮不如归兴忙。梅润图书晨雨暝，棋声庭院午风凉。日来竹报平安否，试向平泉问赞皇。
百战收功老故山，寒溪怒涌白沙泉。云台不与四七将，庙食何传千万年。香冷谁能燃汉火，水流空自溉吴田。愚民不识前朝事，浪说神能驾铁船。
信步攀跻感旧游，寒烟衰草思悠悠。西风白髪空惊老，晚节黄花独耐秋。宇宙几人欢喜饮，江山一片古今愁。渊明三迳今犹在，自笑不如归去休。
松边庭户竹边窗，归卧故山云半床。蕙帐夜寒眠鹤醒，芸签日煖蠹鱼香。读书喜汝眼如月，涉世嗟予鬓欲霜。莫道文章真小技，今人当与古争长。
峰回涧曲路萦纡，万壑中藏一画图。雪堕枯枝龙解甲，藤缠怪石虎生须。满楼山色自浓淡，隔竹泉声半有无。纸帐蒲团清思足，更添梅种两三株。
四野杳无车马喧，竹阴篱落半开门。牛归落叶迳边迳，犬吠斜阳村外村。老树不摇波弄影，扁舟已去岸留痕。悠然乐意相关处，坐对青山两不言。
弄晴天气半昏明，春思不如诗思新。芳草斜阳王谢燕，落花流水晋秦人。百年台榭几杯酒，一片笙歌九陌尘。可笑游蜂贪酿蜜，引渠儿辈口生津。
玉宇无尘淡月辉，谁传织女夜停机。阮分南北任贫富，河度东西果是非。扪腹有书安用晒，揆心无巧不须祈。逢时且共樽前乐，一笑淋漓酒满衣。
大儿不学小儿痴，四十头颅已可知。道胜自然贫亦乐，气充不与貌俱衰。三杯徐邈圣贤酒，一卷渊明甲子诗。满眼世情从厚薄，此心当与古人期。
远水遥天起断鸿，秋光冷淡客情浓。一川疏雨平沙牧，半树斜阳隔坞舂。落叶轻于流俗态，寒花羞作少年容。凭高不碍乾坤眼，兴入晴岚第几重。
草堂何必仿卢鸿，水色苍茫山色浓。待月轩窗留客话，隔篱灯火起邻舂。虫鸣终夕如相语，燕去知时不苟容。一片吟情渺何许，西风吹入乱云重。
四山月落正昏蒙，留得书灯到晓红。千古是非昭简册，百年兴废老英雄。人因厌乱方思治，道本无穷岂有通。植立纲常垂万世，至今周孔不言功。
德行谁能冠四科，将兴将废道云何。百年诗酒晋元亮，万世功名汉伏波。高枕林泉闲梦少，出门风雨落花多。人生转眼荣枯易，未必金章胜绿蓑。
厥初开辟浩难名，帝降而王绪可寻。百代相因三代礼，七弦何似五弦琴。时逢否泰有消长，道在乾坤无古今。所以孟轲生战国，欲承三圣正人心。
世以燔经咎李斯，斯文兴丧岂关渠。楚人未烈咸阳火，秦府犹存博士书。吾道不随灰烬冷，残烟空锁帝王居。独嗟先入收图籍，刀笔区区计亦疏。
秦亡四海角群雄，三尺胡然起沛丰。首录酂侯忘纪信，不诛项伯戮丁公。亲而寡助宁非叛，国尔忘身始是忠。赏罚于斯庸未当，终然击柱或争功。
汉楚兴亡事已休，至今堪叹亦堪羞。郑君不肯更名籍，项伯胡为赐姓刘。寡助固知亲亦叛，孤忠忍以主为雠。人臣贵在明大义，勿为身谋为国谋。
今来古往一封疆，虎鬬龙争几帝王。百二山河秦地险，八千子弟楚天亡。朝廷有道自多助，仁义行师岂恃强。往事废兴何处问，寒烟衰草满斜阳。
莫言世事祇如棋，千载是非人共知。吾道废兴时否泰，人才进退国安危。诗书未火秦犹在，党锢无钩汉亦衰。覆辙相寻多不悟，抚编太息此何时。
志士匡君贵善谋，古来直笔有春秋。孔明扶汉何吞蜀，仁杰兴唐乃死周。成败由人天不管，功名遗恨水空流。柬之未相姜维将，二子宁无身后忧。
和气胚胎斡化钧，胡然积雪拥柴门。花梢冻压春无力，山骨晴销晓有痕。阳壮谁令阴作梗，寒骄犹勒暖归根。昌黎浪说丰年瑞，为瑞为灾未易言。
西湖胜概甲东南，满眼繁华今几年。钟鼓相闻南北寺，笙歌不断往来船。山围花柳春风地，水浸楼台夜月天。士女只知游赏乐，谁能轸念及三边。
谁叩柴门寄我诗，迎门稚子候予归。青山唤醒十年梦，明月空怀千里思。今晋古秦天地隔，范雎张禄姓名非。人生百岁发相见，世事悠悠未可知。
群峭摩天不染埃，凝岚滴翠郁崔嵬。帘垂飞瀑无人卷，舟引游仙出洞来。一窍中谁开混沌，三山外亦有蓬莱。扪萝更问朝真路，夹迳松阴覆绿苔。
松间花外有虚亭，花自向阳松自阴。水浊不污明月色，人闲方见白云心。棋边冷眼安危著，笔底放怀长短吟。世忌独醒还恶醉，浅斟莫使酒杯深。
天地空无半点尘，翛然池馆浸虚明。几更今古月常在，一片襟怀水共清。风定波摇晴树影，鱼翻露泻翠荷声。炎凉圆缺须臾事，我独于斯感世情。
谁谓四时秋最愁，胡床谈咏晋风流。山川长在英雄老，草木无边天地秋。惊眼一行渔唱晚，斜阳万里客凭楼。茫茫远水涵空碧，兴入芦花第几洲。
满眼山川感旧游，依然野水自横舟。一樽长照古今月，两鬓不禁天地秋。有屋有田清颍尾，自蒲自柳曲江头。虚名不落人间世，一迳松风稳跨牛。
文章何必拟卿云，笔砚无功钱有神。明月能招山入户，幽花不与世争春。百年亭馆几兴废，十载交游半故新。过眼荣华何足较，青门试问种瓜人。
留得三分春意和，荼䕷犹可入吟哦。人情疏密庭前竹，吾道卷舒池上荷。结友岂无今管鲍，论诗奚必古阴何。梅霖骤涨江天阔，还有长竿可钓么。
曲曲亭台日月春，人间荣辱两无闻。梅边读易分明月，松下敲棋碎白云。东里先生新酿酒，北山逋客旧移文。家传应得青门趣，手种园瓜手自耘。
居喜山深人不知，凝岚空翠淡含辉。隔林樵语惊猿去，倚石松枝碍鹤飞。留客眠云听涧瀑，呼儿踏月扫苔矶。冥心静坐勿轻出，门外藤萝露湿衣。
水光涵月浸虚窗，醉倚栏干午夜凉。蛙一两声隔篱落，萤三四点过池塘。风摇松影蛟龙活，露泻荷盘翡翠香。俯仰不知天地阔，悠然长啸据胡床。
漫漫夜气万山深，风露高寒天宇清。檐月窥人惊白髪，炉烟凝坐悟黄庭。挑灯看剑心犹壮，欹枕听泉眼独醒。毁誉不公随好恶，试观陆羽煮茶经。
一片清虚太极心，浮云流水世情轻。有生已作无生计，未死先求不死名。墓必预铭唐杜牧，诗能自挽晋渊明。岿然貌不随年老，留与斯文主夏盟。
鹑结为衣鹬作冠，采芝何处问商颜。兴亡眼欲窥千古，俯仰心无愧两间。客路西风新白髪，野花啼鸟旧青山。日高浓睡平川屋，安用鸡鸣度远关。
冰壶碾破一轮秋，杯吸长鲸笔挽牛。大地山河明色界，九天宫阙耀琼楼。香浮蟾桂今犹古，曲按霓裳乐易愁。四海清光无不照，何须天柱一峰游。
一年好景橘黄时，骤冷惟应瘦骨知。吠犬频繁堕霜叶，栖鸦不定战风枝。炉何必试手可热，文未能成鬓欲丝。春逼寒梅三两点，蹇馿江路试寻诗。
山城历日到每迟，新春残腊俱不知。若非一鞭醒寒梦，梅柳争春无了时。牛刀小试东风手，目中全牛果何有。勾芒舁归古庙中，官吏升堂酌春酒。
梅花先受东君知，一晴开遍南北枝。吴姬持杯劝客醉，已恨赏花三日迟。主人惜花不惜酒，自摘一枝春在手。大开笑口问东风，金谷几人曾白首。
高堂有亲今老矣，孝子晨昏奉甘旨。伤哉贫也敢辞劳，百里迢迢亲负米。后来列鼎坐重裀，积粟万钟不逮亲。古言周急不继富，为母请粟非无人。
双鹤翩翩溧水阳，红尘不染素衣裳。一归华表饮风露，一住沧洲谋稻粱。湖海波涛多起伏，争食那能效鸡鹜。戛然长唳楚天宽，有日相从逐鸿鹄。
山公有马不肯骑，东西徒步足力疲。吾儿有力驾驭之，兀兀驰骤那敢嘶。尔马亦似欺我老，乘驷乘骢非不好。老翁自爱下泽车，放尔春郊饱青草。
楚泽秋高众芳歇，眼中见此霜下杰。南窗粲粲八九株，淡白深黄颜色别。自笑背时难独立，恰是重阳过一月。丁宁女子莫摘残，留伴梅花傲冰雪。
西方长庚今我是，东郡短人岂兄弟。修眉班首顶如剃，蹡蹡衣裳犹楚制。翩然来游太平世，市上小儿惊且睨。身外不须童鹤赘，一粲人间八千岁。
昏昏惨惨窗映月，索索飒飒风吹叶。青童开门忽惊笑，昨夜庭心一寸雪。东方日出雪渐融，檐花滴滴皆春风。山村布被正酣卧，愁杀门前卖炭翁。
溧阳三日雪平地，城市十家九家闭。官舍无毡冷彻骨，省事正宜寻老计。小人自不知纪年，我久忘吾岂忘世。出门无碍将何之，已拼食贫了三岁。
深雪没履寒彻绵，谁子扣门四诗仙。袖中黄绢虀臼辞，涂抹既醉凫鹥篇。我非不纳学泄柳，政尔欲眠如孝先。忘形尔汝子勿怪，坦率从来六十年。
绣衣玉节驻江城，放得元宵两夜晴。陆地金莲方滟滟，一天明月故盈盈。逻兵酣卧忘钟韵，游子欢呼趁鼓声。儿女看灯归较晚，老夫自剔读书檠。
杖藜久不到西坡，苔上梅花积渐多。野屋荒凉谁管领，酒尊期会竟蹉跎。韶光二月已强半，乐事一生能几何。赖有邻园春可折，洗瓶斜插在行窝。
从来赛社说金渊，鼓笛钲旗隘市廛。地上鬼神行白昼，夜中风雨洗青天。妖氛旱魃驱无迹，和气欢声兆有年。车马纵观儿女事，老夫闭户读韦编。
檇李城边送客船，梅花一别又三年。清风朗月思元度，骏马名姬羡谪仙。湖海倦游予白髪，园林真乐子青毡。楚生卜宅平生志，归日相从学力田。
业风宦海足波澜，常忆西湖南北山。熟处肯忘生处乐，别时虽易见时难。奉亲还舍君先得，投檄归田我未闲。漫说桃源人迹绝，故园松菊半荒残。
肯向金渊暂泊舟，相逢衮衮别方休。移宫换羽周郎顾，咏月吟风太白游。床上无金犹好客，尊中有酒可消愁。明朝又作台城客，细看青山似洛州。
征商廉干不言钱，异事同寮又一年。美誉正香金濑曲，归心已在冶城边。家传簪笏青溪谱，风送旌旗上水船。小草相依行有日，莫须掺别重凄然。
夜来听雨梦仇溪，梦觉招邀客赋诗。我自不分官冷热，子须能别酒淳漓。江头风顺鲈鱼到，天外春归杜宇知。十日菊花元不减，恰如六月见蒲葵。
新岁连朝喜遇晴，宜人宜谷最关情。郊原尚觉春光薄，市井先传米价平。趁暖飞虫生灭易，向阳征雁去留轻。北门冷掾无公事，闲看官梅野柳争。
一溪流水数家村，短栎长松映荜门。不是花通辋川口，祇疑路隔武陵源。小桥瘦马行春色，远浦青山带雨痕。楼观玲珑云缥缈，须知画里别乾坤。
曾向清溪采白苹，江东日暮别经春。投金濑上思归客，浮玉山前忆故人。千里云萍应念我，一庭风树敢忘亲。挂蓑石暖苔衣厚，拟买渔舠作近邻。
句曲峰峦翠倚天，琳宫琼馆宴神仙。水程才隔一百里，脚债未偿三十年。几拟看山携酒去，相期听雨对床眠。何当拨遣尘间事，一试松根喜客泉。
西窗隠几读南华，颇悟亡羊与战蜗。住久不知身是客，归休谁谓女无家。向阳野竹先抽笋，待雪官梅欲试花。我爱睡乡真乐地，底须频吃玉川茶。
何年偷舐玄霜鼎，变却蟾宫玉雪姿。毛颖未封先试墨，褐衣乍着便披缁。移来旸谷乌相对，跃入阴山鬼不知。踪迹分明予甚爱，正当秋晓月明时。
雪暗江湖入暮年，何人苇外小延缘。水痕不动玉平岸，春意欲回花满天。懒出恐消桐屐蜡，醉吟忘上苧袍船。行当归学林和靖，结屋梅根伴鹤眠。
坤宫半夜一声雷，蛰户花房晓已开。野阔风高吹烛灭，电明雨急打窗来。顿然草木精神别，自是寒暄气候催。惟有石龟并木雁，守株不动任春回。
离群野雁在中庭，驯养经年羽翼成。因为哀鸣殊可念，岂知飞去太无情。天阴月黑多机阱，岁晚山空少弟兄。愿尔水田常饱煖，春风早问北归程。
三年尘土白须眉，拟向西湖濯客衣。林下杜鹃犹劝去，海边鸥鸟亦知几。及瓜将得葵丘代，存菊须寻栗里归。见说中山屠博士，乡心也趁白云飞。
霜力风威各逞强，老夫絮被不离床。一贫已幸官将满，百计无如归最长。别后交朋难得信，梦中文字不成章。从来心似梅花白，莫入东风桃李场。
几年不寄子公书，忽向燕南遗鲤鱼。天远地遥归未得，男婚女嫁事何如。壮游自致青云上，漫仕谁怜白髪余。西浙林泉俱可隠，毋忘旧约共闲居。
几日冥迷醉梦中，醒来衣袖裹春风。杜鹃未歇鸟声碎，芍药已开花信空。差胜跨馿愁杜老，尽教骑马笑山公。卑官安得金貂换，尚有杖头三百铜。
不谓村园见此花，娇红数朵眩晴霞。可怜国色天香种，竟落田夫野老家。略具杯盘供笋蕨，已拼杖屦污泥沙。莫愁乳鹿衔春去，自有蓬蒿尽力遮。
不负平生下泽车，宦游卜宅亦村墟。家贫累重须干禄，官冷身闲可读书。高柳每闻鶑娅姹，破篱时度竹萧疏。西南林壑堪娱晚，静看飞云自卷舒。
早起方夸甲子晴，夜分忽又似盆倾。黑云冉冉连灯暗，白浪滔滔与岸平。芹未出泥先有燕，花都委地尚无鶑。东桥沙觜多舟楫，直下荆溪不待撑。
湘魄能传楚泽芳，何如倒载醉襄阳。夕阴空照栽葵圃，宿雨难干打麦场。龙去涎留丹井湿，燕归泥落墨池香。枉将黍粽沉蛟窟，移与江村饷水荒。
才放庚申一日晴，天明一日雨如倾。乌云覆地阴阴合，白浪侵田滟滟平。屋漏未干连础润，桥低欲压碍舟行。桔橰不是闲家具，会听溪边鹅鹳鸣。
梅霖寒似麦秋天，风葛凄凄未脱绵。金弹落池卢橘熟，红裙委地石榴鲜。汨罗遗恨空千载，濑水闲居尚一年。蒲酒相邀须径醉，归寻枕席付高眠。
两年蒲节雨霏微，误我中山采药期。骑马出门随所寓，看花酌酒复奚疑。量悭未易胜金盏，臂弱犹堪系彩丝。追忆侯家陪宴赐，素纨红葛翠交枝。
坏垣荒径入蒿莱，不惹康衢半点埃。赏静偏怜雏笋长，趁凉自引瘦筇来。杯余漱齿呼新茗，石上题诗剥古苔。试问依檐双老桧，何如列柏在乌台。
一笑相逢李伯时，树阴匝地绿云低。林梢落日犹余丈，天下好山多在西。我醉欲归须客送，君装已趣尚鹃啼。明朝定有新诗句，且让溪翁向上题。
西望宽平倦眼开，风收云翳扫烟埃。谁能白日卷帘坐，尽看青山排闼来。合沓断冈如引蔓，盘陀大石不生苔。此中林壑多仙迹，何必吹箫更楚台。
山列瑶簪束不齐，过云舒卷树高低。孟郊李白曾行处，泰华琅琊尽向西。瘦马自穿幽径去，老鶑犹恋落花啼。岂无崖壁平如削，留与诗人醉墨题。
正忧蕴蕴与隆隆，怪得连朝起大风。酷日从今宜敛暑，大王自古解称雄。中庭老树吹将折，破屋重茅卷已空。可是南溟茝欲化，爰居先避鲁门东。
非雨非雷势可乘，柔枝弱叶力难胜。疾于健将追奔马，豪似吟仙赋大鹏。柱砥潜移黄螘穴，山屏尽启白云縢。直须少霁飞廉怒，水落圩田谷再登。
谁割巫山一片云，峰峦罗列比儿孙。嵌空自是天生穴，剥蚀无非水渲痕。霜削秋清连竹色，露腴晓翠及蒲根。九峰九锁参差似，永镇仇溪第一村。
雨师殿后疾雷先，风卷浮云似擘绵。大点成沤添黑潦，浓阴匝地暗青天。崦中暴长弥漫水，圩上平沉沮洳田。米直顿增车戽急，早推红日丽金渊。
黄帽棕鞋隠者便，青衫槐笏我家传。一生碌碌空多事，六袠骎骎欠二年。安乐窝中闲有味，温柔乡里老无缘。浮沉宦海终非愿，早葺山南屋数椽。
只隔山中一日程，书船暂泊溧阳城。儒冠喜见贤翁季，道眼相看老弟兄。酒量吞江凉更阔，蝉声送客晚争鸣。青衫肯为琵琶湿，笑向天涯看月明。
七不能堪一不成，闲云自恨出山轻。柳枝骆马爱心断，莼菜鲈鱼归兴生。薄宦栖栖留泮水，故人渺渺隔台城。对床风雨何时卜，共翦青灯话到明。
三载金渊入幕宾，转当繁剧转精神。高堂多有承颜乐，巨室都无切齿人。此日吏民争卧辙，他时事业继埋轮。语儿溪上沧浪水，有约征衣共浣尘。
东风已扫九衢埃，何事飚轮去复回。秋信苹洲凉渐迫，人家蓬户昼难开。低田受水祥禾偃，乱石飞空巨木摧。见说长淮旱无雨，蜚蝗几欲渡江来。
端午凄凉雨压城，忽然端六报新晴。素衣尘暗行人老，绿树阴浓曙日明。倦眼冥冥浑似雾，忧心悄悄只如酲。枇杷荐酒犹堪醉，杏子微酸尚带生。
想君不欠买山钱，要学骑馿孟浩然。拂袖径行轻万里，著书直待后千年。林泉短褐凄将老，斋馆孤灯耿不眠。明旦履霜何所向，大茅峰顶看芝田。
怀古潸然老泪流，依稀见月喘吴牛。客乡时序留如燕，学舍风波小似舟。已恨浮云无巧夕，未知后月可中秋。徐卿忽寄新诗札，正倚双溪叠嶂楼。
月照空梁几梦中，翩然环佩下天风。十年不到澄江上，一櫂能来濑水东。湖海交游今渐少，英豪见识略相同。旧时东野吟诗处，何日携壶酹此翁。
人到中年万事慵，我今况是六旬翁。归心已薄西湖水，余力重修古泮宫。官里简书尤可畏，案头笔砚岂无功。迩来士习殊轻峭，愿与醇儒振义风。
晓入荒蹊陟断冈，多年庙食白龙王。要添溪上半篙水，不远山中一瓣香。灌木云昏旌斾出，高田土渴桔橰忙。莫疑栖隠无深洞，且得随车雨送凉。
高卷书帘雨气寒，螺屏拥髻赴沧湾。去天一握屋上屋，斜日几重山外山。地展画图增暮景，风吹笑语落人间。栖鸦已寂归云急，却怪云犹未得闲。
白下长干住几年，西风入梦即飘然。断桥梅柳全非旧，古刹钟鱼大胜前。万里岂宜常作客，一箪且可稳栖禅。沧江东去风波恶，亦欲湖山结数椽。
何年驻锡下山中，既见匆匆又欲东。燕去鸿来俱是客，云生月落不离空。冷泉亭上参吟畅，飞雪岩前哭老同。方外友朋询近况，为言已作木鸡翁。
卜宅溪南远市喧，一经教子守田园。邵平未老瓜先熟，靖节能闲菊自存。无白丁来多酿酒，放青山入别开门。朝衣曾侍天香满，得似荷衣带露痕。
经时少暇出郊游，野旷山遥易见秋。祗怪朝来多爽气，似缘我辈是清流。荒台古井平芜湿，斜日西风乱叶愁。莫笑田翁无款待，绿菱新摘酒新𥬠。
年过耳顺欲何如，臂膝酸寒齿髪疏。千里驱驰还倦矣，数椽卜筑合归与。山衔落日谁能系，海涨平田自可锄。寄语虎林诸道伴，江湖处处有鲈鱼。
秋高天阔雁南翔，游子愀然思故乡。重阳正当风雨近，三径故应松菊荒。酒酣耳热狂无益，江空目短愁何长。青山在望有晴日，我欲振衣千仞冈。
河鼓天孙各老成，无愁可解任秋声。痴儿笑月羞眉曲，稚女穿针鬬眼明。夜半且分瓜果供，天中岂识别离情。未能免俗消光景，醉卧西风梦亦清。
岁岁今宵乞巧楼，疏星如弈月如钩。莫将寒信侵房屋，肯把闲情问女牛。儿笑无书空晒腹，妇言有酒可浇愁。鹊慵竟失河桥约，尽日喳喳古树头。
世代虽殊道不殊，衣冠气貌列仙儒。自怜无计攀灵辔，岂意相从入画图。把袂拍肩归福地，抗尘走俗笑泥涂。苔痕还绕榴皮相，风雨东林壁半芜。
双桂峥嵘万竹间，云枝露粟缀高寒。轩窗日日吹香过，冠盖时时载酒看。月里曾舂金杵臼，雨余乱点石棋盘。乘槎仙子清如鹤，一曲霓裳舞素鸾。
溧滨三度见中秋，感叹光阴逐水流。常是浮云妒佳月，不容老子醉高楼。鲈香易动张翰兴，鲸背难追李白游。遥忆诗人豪气在，湖天空阔放扁舟。
期修玩事在杭州，月夕那知常滞留。纵有侯芭常载酒，惜无李白共登楼。蛩催织妇贫非懒，云掩霜娥老似羞。应笑山翁痴守待，满身风露冷貂裘。
年年待月引壶觞，坐对中庭玉一方。静夜忽惊云作雨，索居空使客思乡。荒鸡声续檐花滴，蝴蝶梦回岩桂香。何处高楼见山阔，快予吹笛据胡床。
秋来常为桂花忙，叶叶西风粟粟凉。奎甫宅中开四树，儒珍园后粲孤芳。小山招隠人空老，朗月当庭影亦香。可必明年能赏得，一觞且醉此花旁。
西南振响使人惊，未必秋声作此声。万骑奔驰鼙鼓动，千夫翻踏桔橰鸣。初疑潮汐还疑雨，只在山林不在城。人道今年丰稔兆，灯前起舞待天明。
当年而父同吾父，各罄籯金共教儿。可惜两翁黄壤下，不知二子绿衣时。着鞭虽已撞楼破，列鼎宁无负米思。千里送君何以赠，长歌泮水蓼莪诗。
兰佩蓉裳似倦游，东隅虽失尚堪收。君骑漱玉亭前马，我舣投金濑上舟。八品一官俱独冷，两州千里隔三秋。南溟鲲化君能事，甘分西湖侣白鸥。
独居学道坐枯禅，鹿豕交游七十年。能以幻躯当雨雪，终无虚腹坐神仙。平生文字知谁爱，老死山林绝可怜。他日钱塘耆旧传，三高宜入画图传。
初平兄弟总神仙，化石为羊入上天。万里相期云上下，一江不隔水渊潫。对床夜雨吟诗烛，归櫂春风载酒船。此是人生真乐事，岸花汀草意无边。
桃花两度见青春，梦里玄都隔几尘。升斗自怜为客久，舟车每惜寄书频。君如当日陶弘景，我亦他时贺季真。东望冶城空恋恋，西湖非晚作归人。
三秋此夕恰平分，城市人家半闭门。正忆紫云吹玉笛，忽惊皓月照金樽。宦情素薄鸿初到，诗兴方浓雨又昏。不是桂花香自慰，倚栏无语易销魂。
秋风袅袅雨潇潇，兀兀郊居出市遥。未欠三杯通大道，且欣九日是明朝。篱边旧菊犹堪摘，天末新鸿不可招。莫恨登高无脚力，强搘湘竹造山椒。
不待风霜剪碧林，柳阴忽见一梭金。似传西帝宸游信，空惹东窗梦觉心。暂辍笙歌聊试听，既无桃杏莫须吟。旧交燕子归何处，好倩宾鸿为嗣音。
寻荷访桂远相过，载雨仙舟泛绿波。老眼已经秋若此，赏心莫问夜如何。金樽檀板逢欢伯，玉宇琼楼锁素娥。争得西风卷云幕，与君弄月扣舷歌。
𠙶山渺渺点青螺，古濑澄澄似绛河。尘世不知秋过半，水乡但觉月明多。轻舟傲兀鱼龙窟，夹岸横陈早晚禾。一笑跃身烟雾表，醉归何恤夜行诃。
趁晴明日拟登高，十里龙山肯惮劳。但愿有钱堪对菊，莫愁无手可持螯。虱官只合辞归去，鼠腹安能赋老饕。行见白衣人送酒，已拼痛饮读离骚。
天借重阳一日晴，因过竹院远寻僧。翠屏晚对无人共，画栋朝飞与客登。旋摘菊花浮腊酝，待分贝叶读秋灯。余生有暇须行乐，漫向松冈叹废陵。
风帘猎猎傍檐斜，问酒来投野老家。佳节已逢重九日，东篱未见两三花。科头坐石从吹帽，拭眼看山似隔纱。七里冈前归路暗，月悬破镜忆秦嘉。
世态炎凉不足忧，吾生赢得日优游。九日忽惊枫叶落，百年几见菊花秋。忘形诗酒新丰客，满目溪山古溧州。闻道市桥骑马滑，山公归醉得无愁。
满城风日酿轻霜，昨夜东篱菊尽黄。正月自非添一闰，此花安得及重阳。新鸿远到愁无信，螃蟹中虚怕有芒。浊酒醒来闻吉语，晴过冬至兆丰穰。
秋声浩荡夜凄凉，却喜田家熟稻粮。千里江湖随薄宦，满城风雨近重阳。菊花渐拆青青蘂，桂树独飘粟粟香。幸是催租人未至，尊前聊为足成章。
西风吹髪冷飕飕，赖有多情帽裹头。九日已知成昨夜，绿樽聊复集清流。山房霜菊偏能耐，客路云萍故自浮。欲识岁寒心皎洁，一方月色十分秋。
几年野水倚扁舟，风雪尘埃暗绮裘。齐鲁青山恒北望，江湖白鸟共东流。杜陵骑马寻征路，李白题诗遍酒楼。文学卑官何足说，直须揽辔觅封侯。
淡泊相逢古溧州，世情客况两悠悠。腐儒都不通人事，冷掾何曾似宦游。轻薄成风虽可畏，廉勤律己每无愁。他时重会西湖上，把酒联诗日自由。
我昔南徐讲席分，知君肥遁白云村。草深能使芝兰没，木落方推竹柏尊。试问上书投魏阙，何如解组守衡门。西风吹醒槐安梦，斜日悠悠半隠垣。
笑人狗走鹿斯奔，父子瓜畦手自耘。不愿青黄施断木，且将苍白看浮云。山巾聊友华阳鹤，野饭时羹古涧芹。显宦何如廉贾好，茜卮千石𫚖千斤。
儒冠误我欲投簪，抱膝聊为陇上吟。故里未归先入梦，新交虽好少知心。清光湛湛溪中月，遗迹沉沉濑底金。闻道雪晴丰荠麦，行看放犊满桃林。
我本西湖一散人，偶来溪上濯乌巾。波光绿映台城柳，山色青回句曲春。客舍相亲那忍别，交情到老愿如新。江南天气偏宜暖，满目东风起曲尘。
薄葺田园溧泽边，乡心常梦蜀山川。梨花知几逢寒食，麦饭谁能洒墓田。矍铄老翁轻客路，扶携稚子上江船。东还莫为亲朋恋，自古云安有杜鹃。
风雪飘萧季子裘，大江西溯过荆州。浑家无计归葱肆，岁晚何人付麦舟。长子应门宽后虑，轻帆入峡及春游。明年归趁梅花发，共醉䲔仙旧酒楼。
远从溧里上潼川，渚宿岩栖约半年。老子情怀原不浅，扁舟风景浩无边。故乡兵后几人在，明月秋中何处圆。母氏悬悬兄弟望，顺流及早理归船。
落日洮湖自放舟，诗筒特为寄交游。征夫独寐难为夜，老我多愁不但秋。清兴何人联石鼎，虚名无梦到金瓯。黄鸡白酒田家乐，止有躬耕愿未酬。
三槐郁郁德之符，喜向金渊识大儒。早读父书明体用，夙将使指厉廉隅。动摇山岳威犹在，收敛风霜寂似无。人道鲁公来辨狱，行看霖雨泽焦枯。
素禽敏疾出扶余，六翮双拳胆气麄。海外天鹅能独击，云间俊鹘敢齐驱。㧐身直上非无见，恋主归来不待呼。渭水鹰扬亦如此，好将粉墨写成图。
君子堂西屋数间，但能容膝敢求安。悄无人迹如深井，惯听秋声是冷官。系马阶前慵夜秣，种蔬墙下助朝餐。携来书卷犹堪读，好共青灯了岁寒。
校官既与庙官同，胡不移家在泮宫。暮四朝三嫌有累，岁糜月费愧无功。致身馆阁须公等，曝背庭除任老翁。却喜北窗新植竹，行看玉立向南风。
乾坤身世一蘧庐，南北东西总可居。此去三年韩博士，向来四壁马相如。移文早遣仆征米，欹枕夜听儿读书。驾驷乘骢非我事，不如醉兀小肩舆。
奇字生来识不多，莫烦载酒日相过。廊空尽有叶堪扫，门冷浑无雀可罗。肯为功名亏道义，常因课讲费吟哦。苔荒茅屋归期远，细雨檐花且醉歌。
瓦霜砖日合寒晴，最爱幽窗远市声。懒去著书追管葛，闲来读易玩周程。劳心未必能齐物，寡欲才堪论养生。蓍久不神何用卜，了知身世遁而亨。
开遍梅花腊渐残，又传新历岁更端。书生爱日惟愁晚，稚子敲冰不怕寒。酒压蚁𥬠醅可拨，诗题蜡纸墨难干。宦游得似家居乐，一枕三竿梦寐安。
夜雨溪头泊客船，檐花沟溜亦涓涓。灯前诗酒留三宿，纸上功名付百年。寒雁叫霜投木末，晴云扶日出山巅。欲归苦被微官缚，不得相从酌冷泉。
劲节棱棱瘦且坚，形模界尺出天然。山翁甚爱资扶老，村衲无知误削圆。偏称深衣同此矩，漫夸长笛大如椽。有时闲为吟诗出，徙倚中庭月一砖。
仇山村叟始生辰，六袠平头又见春。检历今年交一岁，乘槎有日到三神。文章翰墨聊从好，富贵功名莫认真。且醉市桥新熟酒，红梅花插白纶巾。
一从妻子累心身，役役劳劳春复春。苦被长贫难择禄，宁甘渐老不如人。广文冷坐非无饭，张翰思归岂为莼。莫问当初弧矢事，祗今笔砚亦生尘。
霜纨如月胜吴纱，仿佛蟾宫路未赊。涤暑自宜斟瑞露，凭虚谁肯乞飞霞。荒城蔓草生萤火，古濑西风起浪花。梦里仇山归未得，竹篱茅屋趁溪斜。
自笑酸寒老孟郊，厌看俗事聚牛毛。故乡甚爱鲈鱼美，冷掾何嫌马骨高。少日宦情原淡泊，凉风客鬓转刁骚。荷衣槐笏徒拘束，不似芒鞋白纻袍。
霜晴泛渚狎轻鸥，人物欣逢古太丘。乔木故家犹昨日，寒花老圃正清秋。尊开北海心先醉，烛尽西窗话不休。笑我一身闲未得，又随新雨上归舟。
天边久下紫泥书，日日东津望使车。最爱小儿骑竹马，也随迓吏过桐庐。良民吐气心方快，宿弊盘根力为锄。祗恐声名满朝着，春坊宾客又新除。
先朝日近侍明光，步武骎骎政事堂。玉宇承恩沾湛露，金渊遗爱托甘棠。江山此去分风月，门户从来凛雪霜。虎兕枭狐宜敛迹，丈夫原不畏豪强。
知君豹隠白云村，杖履春风忽过门。独立幸无妻子累，老成喜有典型存。冰悬古树花尤隽，雪涨寒江水不浑。冷落十年灯火读，何时窗下约重温。
知君标格眼前稀，暂别令人入梦思。铗有可弹何必叹，书如肯借本非痴。且看平子归田赋，更和渊明述酒诗。我劝山中多种漆，收功莫恨十年迟。
论心握手到忘形，性癖耽诗各瘦生。美酒三升差可恋，良田二顷不如耕。溪晴正熟眠鸥梦，门静那惊吠犬声。泉石烟霞能自乐，弃予高举得无情。
归去来兮意趣长，幽居远隔水云乡。花粘石几吟诗笔，风度溪房煮药香。把酒有时思太白，下车何日见元方。云萍暂聚还分散，可是先生铁石肠。
因子洮湖归钓鱼，西湖我亦念吾庐。途穷但觉知心少，性直由来料事疏。爱把琴弹招隠操，忍拈笔写绝交书。人间喜怒须臾事，暮四朝三任众狙。
雪云无罅霁无期，勾引春光入泮池。师道幸为文学掾，尧夫喜见太平时。典衣沽酒从儿笑，闭户吟诗只子知。甚欲相随强歌舞，却怜多病觉衰迟。
喜闻颍弟与坡兄，趁小春晴野外行。独树荒村生处僻，落霞孤鹜去边明。豳风酒食归田乐，韶部埙箎打稻声。从此广文差饭足，素餐祇愧老农耕。
懒向南园拜石兄，肯寻村叟傍溪行。黄云覆亩金穰熟，白露横江红叶明。彭泽归来辞内景，康衢击壤曲中声。一丁不识多牛者，应笑书田事笔耕。
公退无营懒读书，出门佳客费招呼。闲搔短髪身将老，独坐长檐日未晡。溪女卖鱼随市价，村夫骑马纳官租。劳生役役知何益，却笑今吾即故吾。
腊尾春头半月期，寒欺人日雪销迟。才升晴旭扶桑树，便拂东风细柳枝。和气满城真可掬，丰年击壤已先知。侏儒温饱皇天赐，行续中和乐职诗。
博士无毡卧冷斋，有朋喜自远方来。腊前一信春先到，陇首数枝梅已开。少忍年荒须辟谷，尚迟酒禁且衔杯。山中茅屋不归去，空想秋风暗绿苔。
官冷谁能送酒钱，江乡节物倍萧然。容颜一日老一日，人事一年经一年。野仆竹舆侵晓出，病妻布被抱愁眠。甘心归隠青岩下，闲共残农理废田。
群阴剥尽一阳回，霜日烘晴宿务开。闭户读书差自乐，载肴问字莫须来。荣枯易了观芸草，冷暖相忘付酒杯。得似山居酬应少，昼长闲坐看寒梅。
浮玉乘壶香似桂，流金方絮滑如苔。报投且致相思意，酬唱须寻应猝才。君喜旌幢开使府，我贪花竹作春台。明年准拟游招隠，莫放遮山绣幕来。
芦苇周遭旧楮糊，就中穴地砌砖炉。儒酸官冷浑相称，草卧毡眠本不拘。窗外十分西日照，帘间半点北风无。一瓶雪水煎茶熟，清气真能压武夫。
乐岁欣逢节序新，公堂称兕集嘉宾。衣冠尚想江东旧，芹藻初回泮水春。无事聊为文字饮，相看总是老成人。且须饱吃圭田饭，朝市山林各致身。
借榻青安恰一年，年穷何事复谋迁。官闲空绾文章印，水浅难移书画船。稚子欢呼新入屋，老夫叹息早归田。人生聚散如凫雁，极目江湖万里天。
渊明白髪满头生，肯赋闲情未老成。自笑冷官租屋住，每因来使出郊迎。横经空忝先生号，解印仍呼处士名。惟有溪干隠君子，知予的的愿归耕。
琴书笔砚伴闲身，斗室依然不觉贫。野犬自来能吠雪，土牛此去且迎春。一毡辗转衾无絮，四壁凄凉甑有尘。昨夜东风先破冻，江梅冷眼笑何人。
平明跨马晚方归，偃仰行窝早见几。余子祗宜床下卧，诗人顿觉眼中稀。堂堂白璧埋黄壤，冉冉缁尘染素衣。得酒便须开口笑，雪畦紫芋胜秋肥。
素琴挂壁已多时，政尔难逢钟子期。腹有精神方学道，面无尘土始言诗。山童隔壁沽村酝，田叟登门送墓碑。小市饥氓争籴米，青州太守可能知。
凭高欲验晓云黄，东际红光见太阳。便觉池芹春滟滟，俄惊檐竹昼琅琅。君师百拜恩难报，文史三冬志未偿。吾道千钧悬一缕，愿同绣线日添长。
阳和昨夜到梅边，喜得春风一信传。同舍团栾齐贺岁，异乡飘泊又经年。梦中归路忘舟楫，客里生涯倚俸钱。纸帐布衾差稳睡，不愁独冷坐无毡。
霜华如雪著乌巾，染鬓粘须白未匀。人羡久生趋老境，日随长至到新春。投金濑上能容我，贡玉堂中自有人。溧酒清醇鱼菜美，不妨频日宴嘉宾。
了知五十九年非，景薄崦嵫合见几。夜半虽当泉脉动，腊前未见雪花飞。客程鸿雁骎骎老，家养鸡豚处处肥。千日及瓜今过半，未知何日定言归。
骥尾流光不可追，山中小草合知非。腊余四日春先到，官满三年客早归。暗雨随风茅屋漏，荒城争米燎盆稀。明朝又赴公筵贺，灯下醒眠懒解衣。
客况冬晴足自宽，招邀春意入毫端。浮云蔽日俄生暝，急雨随风故作寒。诗酒相寻忘尔汝，古今难必是悲欢。茫茫山岳蘧蘧梦，不了梅花冷眼看。
衰年六十喜平头，微禄虚名老可羞。自笑一生同蝜蝂，了知万事等蜉蝣。寡懽元亮须归去，老病相如已倦游。只忆西湖春涨绿，柳边雪外舣兰舟。
文公阙里女星源，手泽遗书尚有传。精舍三年常作主，修程千里若登仙。青衫槐笏存家谱，练带花屏拥客船。故老或询予出处，为言索米向金渊。
辟雍人物已无多，奈此江湖落拓何。鹤表只宜归井邑，雁程不必度关河。诗书志气存司马，言语功名付祝𬶍。炙輠谈天非我事，雨灯聊和醉时歌。
游士登门索裹粮，尘埃冉冉化衣裳。老夫也自饭不饱，童子聊沽酒共尝。彼此身谋宁枉道，古今乐事是归乡。家徒四壁侯千户，梦里谁能较短长。
郊居守岁若为情，一岁中间百事经。建业长男方入拜，桐江小女又归宁。蒙头被暖先高卧，婪尾杯空且独醒。席上梅花开胜雪，寒香尽足慰飘零。
江城腊尽渐春来，三白呈祥不待催。和气已知随处满，梅花正用此时开。寒香冷艳相吞吐，月斧风斤巧剪裁。布絮寝衣烘未透，炉边酒熟且衔杯。
金渊宝地阅金经，朝夕追随骢马行。激浊扬清真御史，即温听厉老先生。衣冠文物今无几，车笠交游最有情。早愿明时相司马，他年洛社会耆英。
鹤溪近与练湖连，一境秋水清无边。依稀淮岸潇湘浦，惯见月虹书画船。山翁几年吴下客，溪草溪花未相识。笔床茶灶老玄真，肯与沙鸥分半席。
望极秋空无片云，前山历历见遥岑。新鸿渐到边城静，旧雨不来汀草深。仙李有时曾入梦，伯桃死后少知心。如君真是忘机者，海上鸥盟便可寻。
欲共谭诗一解颐，停云望极思依依。梅花赋就广平老，杨柳门间靖节归。驿路数程征马瘦，家书千里过鸿稀。思君怕倚阑干北，拄笏看山竟落晖。
北窗隠几乐吾天，莫遣新愁到耳边。一帽好花供醉舞，半床凉月伴闲眠。故人自欲辞文叔，明主何尝弃浩然。留取长安遮日手，养成指甲理朱弦。
难寻华表与丰碑，三尺坟台山四围。翁仲多年苍珮剥，子孙寒食纸钱稀。瘦藤拔地长蛇走，灌木维垣野鼠肥。远也久违乡族去，忍将椒酒酹斜晖。
人生天地一蘧庐，耕凿虽劳乐有余。因阅杜诗删旧稿，为观羲帖学行书。山公醉后犹骑马，渭叟闲来只钓鱼。世道秋风总萧索，何如高卧白云居。
两两鸣鸠语画檐，雨余芳草欲生烟。瓮头酒熟常留客，象外诗成颇类仙。扬子有才犹执戟，渊明无事合归田。地偏时事人传少，收拾琴书且醉眠。
桃柳参差出短墙，小楼突兀看湖光。出门便与青山对，读易能消白日长。砚石洗来如玉润，药苗晒得似茶香。邻僧亦有通文者，常把诗来恼漫郎。
幽居稳占南山下，人迹稀疏水竹村。转巷始知犹有路，傍湖更好别开门。酒尊尽日尝谋妇，诗课闲时略抱孙。孤鹤不来高士少，暗香且伴月黄昏。
久矣相期物外游，长风吹不断闲愁。两山翼翼青如舞，霜鬓𩙫𩙫白始休。蕉鹿梦回天地枕，莼鲈兴到水云舟。旧藏方镜明如月，看去看来又一秋。
曾识清明上巳时，懒能游冶步芳菲。梨花半落雨初过，杜宇不鸣春自归。双冢年深人祭少，孤山日晚客来稀。江南尚有余寒在，莫倚东风褪絮衣。
家山小为离支留，征斾催行莫待秋。应有矮奴骑竹马，相随迓吏拜兰舟。舜山如画当楼见，楚水浮香绕郡流。念我有亲头雪白，云龙追逐恨无由。
竹筇轻健草鞋宽，野外消磨半日闲。病叶已霜犹恋树，片云欲雨又归山。灯分寺塔晴偏见，水隔渔家夜不关。愧我莫如霜上鹭，霎时飞去便飞还。
真妃已返凤台仙，独立池亭思怆然。海岳不传青鸟信，石房谁伴白云眠。宫桃移种难生实，院箨初翻又引鞭。凝碧荒凉弦管静，萍花浮满钓鱼船。
知尔怀亲忆故州，相逢沽酒且迟留。夕阳有恨荒荒白，江水无声泯泯流。孤鸟出潮投渚尾，野芦飞雪压船头。却愁明月中秋近，不得同登庾亮楼。
驿路梅花漠漠寒，绒衫絮帽出长安。悬知客久归心切，自觉交深别语难。春入西江随马去，山留残雪待人看。青原白鹭如相问，十载湖滨只钓竿。
山行龟背路羊肠，伏虎禅师古道场。老木阴中安御座，白云堆里抚僧床。勺泉清澈涵秋味，尖塔孤撑界夕阳。笑月亭空人影散，松风和雨动天簧。
溪转峰回一径平，田头白水照人清。寺因何氏封山姓，客把坡诗证地名。萝月长随行道影，杉风犹带读书声。云津桥下潺湲急，僧濯袈裟客濯缨。
亭榭凌空眼界宽，得闲来处独凭阑。春浮练水蒸城润，雪被黄山入座寒。古树巢空群鸟散，荒池沙满碎薸干。白云在望归期定，不见青油护牡丹。
水仙分地葬诗人，一片荒山野火焚。荐菊有亭今作圃，埽松无地漫留坟。蜗牛负壳黏碑石，老鹳携雏入陇云。欲把长箫歌楚些，却怜度曲不如君。
边城未定苦无谋，年少金多绝不忧。野战已酣红帕首，涂歌犹醉锦缠头。蛾贪银烛那知死，月恋金尊不照愁。亦欲避秦高隠去，桃花源上觅渔舟。
邮铃带箭髪纷纷，何日山深耳不闻。迁客无乡难避祸，饥民失业半充军。马蹄乱踏湖西雪，雁阵平拖塞北云。我亦懒谈今世事，自看吊古战场文。
斲窗黏纸著方床，四面虚明取向阳。毡席坐来终日暖，皮帘揭动北风凉。挂缾水满梅花活，折鼎汤鸣芋子香。布被蒙头昼眠熟，不知门外雪洋洋。
静挼秋渌洗荷衣，问隠孤山只鹤随。得酒可谋千日醉，挂冠犹恨十年迟。云和家有仙人谱，石鼎今无道士诗。莫对梅花谈世事，此花曾见太平时。
鹖冠高挂九松巅，去结三茅香火缘。相国向犹为道士，将门今又出神仙。坐看红日生沧岛，吟寄青衣入洞天。跨鹤归来云舍近，西风井邑只依然。
飞仙又向别峰游，竹下闲房且小留。满鬓朔风吹客帽，倚阑落日在渔舟。梅花路冷难寻冢，葑草田荒半作洲。独往独来沙鸟怪，山空木短使人愁。
山房闲伴白云栖，琴不须弹听者稀。北道主人新拜号，西湖隠士旧传衣。粤亡未合鸱夷去，蜀远难随杜宇归。亦欲共君联石鼎，龙头豕腹怕相讥。
束书入谷起征君，盥耳渊栖似不闻。知有故人来问字，喜无逋客为移文。忍贫羞说黄金尽，爱老慵将白髪芸。独倚高楼南北望，青天依旧有闲云。
吹杀青灯炯不眠，满衿怀古恨绵绵。江东曾识桓司马，沧海难追鲁仲连。吴岫月明吟木客，汉宫露冷泣铜仙。何时一酌桃源酒，醉倒春风数百年。
半生豪气学元龙，湖海惟知敬数公。徒有贞心招隠逸，恨无巨眼识英雄。天衢骑马衣冠异，雨屋鸣鸡杼轴空。西崦东屯何日了，定应愁老浣花翁。
秉烛追游忆盛时，欢悰终较昔年稀。柳多客折凉阴薄，薇少人餐雨绿肥。胡蝶觉来方识梦，海鸥飞去未忘机。相逢且可谈风月，莫话兴亡与是非。
风雨萧萧白昼昏，肃襟受此一凉恩。丘园不作轩裳梦，陵谷空遗斧凿痕。乍可扣舷歌楚泽，何堪抱瑟立齐门。有时散步西原上，共醉田家老瓦盆。
裹饭无因绝往还，惟应帖子报平安。山公马向花前放，岐伯书从枕上看。贸易近来多北药，支持强欲著南冠。有时泥醉西园月，只欠梅花共倚阑。
黄纸红旗事已休，莫思入谷有鸣驺。天开东壁图书府，人立西湖烟雨楼。林浅易寻和靖隠，菊荒空忆魏公游。客来把玩新题扇，半似钟繇半似欧。
騕袅龙媒去未还，独骑款段客长安。青黄谁采沟中断，黑白当从局外看。尊俎风流陈日月，山林人物古衣冠。桂花满袖王孙远，空倚天风十二阑。
湖山满目旧游空，风景荒凉客路穷。雨意忽生桐叶外，秋光都在木樨中。乾坤混混多游骑，江汉寥寥有断鸿。自古隠人多嗜酒，却怜无酒醉新丰。
世事枰棋入角危，有人袖手只攒眉。路通巴蜀那须檄，马立澶渊更要诗。公竟醉耶从汝笑，树犹如此信吾衰。传闻双珥消兵气，犹把葵心向郁仪。
穷乡何处觅新丰，身世悠悠醉梦中。未学伏波尸马革，且随甫里问龟蒙。檐头喜有桑榆日，兵后那无草木风。亦欲飞神游八极，扁舟坦卧不须篷。
简斋吟集是吾师，句法能参杜拾遗。宇宙无人同叫啸，公卿自古叹流离。穷途劫劫谁怜汝，遗恨茫茫不在诗。莫道墨梅曾遇主，黄花一绝更堪悲。
曾是阿房学舞人，玉箫旧谱尚随身。喜归商岭寻仙药，忍见秦宫化劫尘。松蜜春腴差可饱，槲衣秋碎不须纫。凭谁唤起勾龙爽，更写湘妃与洛神。
为怕缁尘染素衣，冻痕封蕊放春迟。月来忽送阑干影，春到不分南北枝。啼梦翠禽依树宿，断魂玉笛隔花吹。任他万片随风去，须有青青叶底时。
梦想幽芳无处寻，相逢依旧岁寒心。要看叶底玲珑玉，休折枝头蓓蕾金。清晓风霜和艳冷，黄昏庭院觉香深。扬州一树春多少，𣨼得何郎瘦不禁。
一痕初见海门生，顷刻长驱作怒声。万马突围天鼓碎，六鳌覆背雪山倾。远朝魏阙心犹在，直上严滩势始平。寄语吴儿休踏浪，天吴罔象正纵横。
岚雾蒙蒙晓未收，青红窗户失飞楼。雨添芳草侵官道，水涨浮萍入御舟。苏小只传身后曲，江淹曾赋别时愁。杏花风急清明近，已觉新寒似麦秋。
一湾新绿护茅庐，草细泥松已可鉏。野老但知分社酒，地官宁复进农书。鶑花眼界人烟外，蚕麦生涯谷雨余。我爱赋归陶令尹，柳边时见小蓝舆。
连作湖山五日游，沙鸥惯识木兰舟。清风寒日荒城晚，燕子梨花细雨愁。赐火恩荣皆旧梦，禁烟风景似初秋。凤丝龙竹繁华意，犹为西林落日留。
西湖一曲百泉通，漠漠青山绕梵宫。故国园林秋色净，明朝风雨桂花空。银笙玉笛清歌外，画舫珠帘落照中。人物风光两相称，儿童遮莫笑山翁。
连辔行春自作期，寻芳却笑我来迟。三杯云液花前酌，一曲琼箫竹下吹。沧海桑田非旧日，石泉槐火有新诗。山中道士闲于鹤，门外红尘总不知。
谁擘空青露石坳，游龙伸臂下南高。鬼神穿凿地脉碎，风雨支撑天柱牢。峭壁苍苔侵佛髻，悬崖滴乳湿僧袍。伽蓝闻是香山叟，灯暗荒池没野蒿。
闲寻石涧列云扉，树影生凉怯苧衣。静碧轩窗聊寄傲，软红尘土竟忘归。满倾竹叶春霞滑，轻折蕉花晓露晞。禅意法乘俱莫问，且谈旧事更依依。
波痕新绿草新青，有约寻芳芳不晴。莎径泥深双燕湿，柳桥烟淡一鶑鸣。山围故苑春常锁，泉落低畦暖未耕。十载旧踪时入梦，画船多处看倾城。
西湖春碧净无泥，画舫朱帘傍岸移。寒食清明初过后，杏花杨柳乍晴时。从教西日催歌鼓，莫放东风转酒旗。只恐明朝成雨去，暗惊浓绿上高枝。
斜堤高柳绿连天，且系闲人书画船。花事已空三月后，湖光还似十年前。洛阳园囿惟诗在，江左英雄托酒传。亦欲扣舷歌小海，恐惊沙上白鸥眠。
冉冉夕阳红隔雨，悠悠野水碧连天。山分秋色归红叶，风约苹香入钓船。钟鼓园林已如此，衣冠文物故依然。当歌对酒肠堪断，倒著乌巾且醉眠。
渐无南渡旧衣冠，尚有西湖风雨寒。凤鸟不来山寂寂，鸱夷何在海漫漫。荒陵樵采官犹禁，故苑烟花客自看。惟恨余杭门外柳，长年不了送征鞍。
平生三宿此招提，眼底交游更有谁。顾恺漫留金粟影，杜陵忍赋玉华诗。旋烹紫笋犹含箨，自摘青茶未展旗。听彻洞箫清不寐，月明正照古松枝。
一琴一鹤小生涯，陋巷深居几岁华。为爱西湖来卜隠，却怜东野又移家。荒城雨滑难骑马，小市天明已卖花。阿母抱孙闲指点，疏林尽处是栖霞。
数椽竹屋傍秋江，屋外疏篱隔柳桩。客至旋分垂钓石，雨来自掩读书窗。痴儿弄镜时翻背，小妇弹筝不识腔。自古渔樵有遗逸，未应只说鹿门庞。
冰薄沙昏短草枯，采香人远隔湘湖。谁留夜月群仙珮，绝胜秋风九畹图。白粲铜盘倾沆瀣，清明宝玦破珊瑚。却怜不得同兰蕙，一识清醒楚大夫。
我本迂疏落拓人，满头霜雪满怀春。登山有屐身恒健，挂壁无弦趣更真。往岁效官殊漫浪，老来学佛离贪嗔。却怜卫鹤齐鸡辈，空费心机不庇身。
野鹤清高六翮轻，孤云万里去冥冥。汉科合应茂才选，唐士曾书遗教经。好趁江南诸老在，尽看蓟北众山青。锦衣归日春风满，期醉沙堤双玉瓶。
懒学羊裘汉子陵，亦非解印晋渊明。好山好水恒相对，浮利浮名不愿争。诗酒每寻朋友共，山园都付子孙耕。野心直与闲云似，却笑孤云出岫轻。
末俗由来不贵儒，愚夫愚妇恣揶揄。束书合向山林隠，绝迹莫登名利途。膝下有孙贫亦乐，门前无债醉如泥。咸平处士真堪羡，静守梅花住里湖。
宦海漂流四十年，老来默默守吾玄。艰危颇得文章力，嫁娶各随儿女缘。白饭充肠聊当肉，好书到手不论钱。闲心懒作邯郸梦，乐取西窗一枕眠。
笔砚生涯独善身，一区花竹四时春。无求莫问朝廷事，有耻难交市井人。帘外乌衣飞上下，窗前蜂蕊结轮囷。鉴如居士东邻住，肯借霜豪为写真。
难得心交左伯桃，亦无善相九方皋。而今贱子多儒误，自古山人索价高。众雀岂能知鹄志，一鸡何足用牛刀。独醒独醉俱堪乐，妙理依然有浊醪。
倦游懒著小乌巾，短髪丝丝雪满簪。信手拈书聊慰眼，转头忘事太无心。笑他杜老频看镜，爱我昭文不鼓琴。喜有山林方外友，时携佳纸索新吟。
北风雨后忽南风，顷刻开晴又转东。后土未干偏有恨，漏天难补太无功。小楼兀坐思猿鹤，好客相期避燕鸿。壁上墨兰香可掬，令人常忆所南翁。
豪气年来渐埽除，箪瓢自乐守臞儒。江头尽醉唐朝士，泽畔行吟楚大夫。万里茝鹏何必羡，一官虮虱不如无。葛巾草履从人笑，莫问青衫似叶枯。
万家大县旧留都，一派中江入太湖。缩项鱼肥人鲙玉，长腰米贵客量珠。府分南北寒芜合，桥直东西夜市无。却是旗亭浮蚁美，杖头能费几青蚨。
淡墨英英妙写真，一花一叶一精神。繁香曾入庐山梦，遗珮如行湘水春。小白凝珠还胜雪，轻黄承袜不生尘。老僧懒作浮华想，空谷犹疑见似人。
凭高宜晚更宜秋，下马归来即倚楼。纳纳乾坤双老眼，滔滔江汉一扁舟。满城明月空吴苑，隔岸青山认越州。李白酒豪高适笔，当时人物总风流。
闲抱琴书檇李游，仙坛古屋一茆留。驿桥通市人沽酒，湖水依城客放舟。葵扇桃笙聊却暑，苹花枫叶已知秋。坡翁仙去诗声在，寂寞林塘卧白鸥。
凤浦鸳湖西有坟，此茔寂寞海边村。落花红雨鬼仙句，淡月黄昏酒圣魂。有锸已随棺椁化，无碑空信艾刍言。螟蛉蜾蠃今何在，起为先生酹一尊。
云开三茅古洞天，借风一棹荆溪船。所思绵绵常在梦，此行冉冉如登仙。汲泉净洗黄独雪，㔉石深耕瑶草烟。蕙帐香凝蒲坐暖，共读南华秋水篇。
筑室东皋野水滨，室中生白坐生春。了知空洞元无物，须信清明自有神。幽径草花聊适趣，闲窗笔砚不留尘。酒经丹诀非吾事，万卷书藏一老身。
行遍山巅又水涯，尚无红叶与黄花。长松夹道六七里，小墅通村十数家。竺国云深僧寂寞，草堂洞古石嵯牙。野翁共醉官垆酒，扶醉归来已暮鸦。
登览欣逢胜日闲，苍松九里费跻攀。行过绿水尽头路，步入白云生处山。猿鸟尚能知异境，仙凡原不隔重关。几时拂袖逃尘网，野衲村樵共往还。
独迳苍苔引瘦筇，墙阴修竹碧玲珑。青山犹见及坡老，小雨何须问社公。云冷石藏烹茗雪，日长门掩落花风。定知神扈题梁字，不与当时劫火同。
葛岭苏堤昼寂然，东风吹我过湖船。江山信美无人会，儿女情多只自怜。柳色染匀春淡荡，杨花落尽日暄妍。麦秋天气浑如此，却笑征衫未脱绵。
五山翔凤集东庐，花竹园池可隠居。奕代文声传学馆，大书义字式门闾。埙箎雅奏和为贵，樽俎清言乐有余。车笠重逢当一笑，白眉青眼尚如初。
一塘分雨百泉流，喜作山房信宿留。骑马傍门知不厌，坐床索酒合应羞。生平仲举延徐穉，老去文渊忆少游。雾豹直疑斑已露，翩翩入谷有鸣驺。
东卢山下义门中，弘开讲席招蜀翁。主人择客又择主，童蒙求我我求童。俊杰识时审出处，道义结交全始终。惟应上墓似庞老，便合移家随葛公。
南谷仙翁游八极，千山万山远相揖。翩然一笑玄盖天，草木尘埃总湔涤。晋人伏虎老空岩，秦代隠仙遗有声。幸喜仙翁能好客，羽衣谈笑晚风清。
灵犀鳞甲鸱夷腹，块土能奇诧善埏。器似虞陶知不窳，规同庄埴巧成圆。雕镌尚喜兼文质，空洞祇堪容圣贤。于一器中求不器，愿珍嘉惠比韦弦。
尽日劳劳烟雨里，此行谁识是欤非。翩然芒𪨗相随处，正见梅花欲放时。太极便堪窥易蕴，黄钟初可验葭飞。天心子半无移改，细玩尧夫至日诗。
高湖回首恰周期，别后青山几度思。丹灶烟霞空入梦，夜窗风雨忆论诗。百年相会宁无约，九日来游竟失期。去去但坚金石操，岁寒松柏有深知。
海底珊瑚明月珰，出为国瑞固难量。文章能事间重译，雨露深仁及远方。六合八荒春浩荡，百家诸子海苍茫。淮王门下孙登客，还许升堂近耿光。
琼馆高居势复完，烟重翠叠几峰峦。山从舞凤由来远，洞隔投龙欲去难。处处有泉那用汲，岩岩维石宛如磐。品题今古知多少，闲把唐僧五字看。
远山近山何历历，下有长溪横一碧。溪中亦有钓鳌手，此手不遮长安目。野桥烟树接草庐，飞流如练悬空虚。截山白云凝不去，要人写作岩居图。
天开福地据雄尊，果老张公几代孙。一窍通天才直上，千崖转石已平吞。山头白鹤来无影，石上青骡去有痕。我欲放身如脱屣，仙凡一辙隔重阍。
奎额昭回龙屈盘，入门已觉厌尘寰。何当白髪三千丈，来寄清风五百间。帝子釜摇金潋滟，家人卦剔翠孱颜。西湖日日船如织，半在南屏第一山。
上湖十里卷帘中，幻出瑶华第一宫。山势蹴天银作浪，柳行扑地玉为虹。渔蓑鹤氅同为我，爵舌羊羔不负公。明日凤池朝退蚤，一鞭曾约试吟骢。
乌葛唐巾白苧裘，扫庭终夕共淹留。醉中谈论心犹壮，老去歌欢泪亦流。对客呈诗如献佛，课儿收橘当封侯。明年好理西风棹，重约三吴烂漫游。
山转龙泓一径深，岚烟吹润扑衣巾。松萝掩映似无路，猿鸟往来如有人。讲石尚存天宝字，御梅尝识建炎春。城中遮日空西望，自与长安隔两尘。
占断人间潇洒地，全身水墨画筼筜。非烟非雾一林碧，似雨似晴三径凉。翠袖佳人黯空谷，白髭道士隠南塘。数竿醉日君须记，移向西窗补夕阳。
南荒九死幸生还，种树书成手自删。赤壁梦难同楚颂，洞庭乐不减商山。人生堕地少如意，老子对天无愧颜。千古菟裘有遗恨，断珪残璧自人间。
人品中原说此翁，雄文直气耿心胸。几年天上张公子，今日云间陆士龙。来暮已闻歌五袴，平反何翅禄千钟。相从愧落诸公后，拭目西岩第一峰。
倾盖相逢意已亲，风流儒雅迈同伦。曾来东阁观奇士，又向西湖见伟人。放棹小溪梅皪皪，敲棋深院烛燐燐。悬知后夜相怀切，帆落胥山月一轮。
娱老林房世路赊，尘埃飞不到袈裟。西湖草木虽同土，北寺烟霞自一家。静敞白间翻贝叶，闲输赤仄养椒花。鉴光炯炯辉今古，身后何须用五车。
忆昔敲门赋瑞筠，鹿园佳话又重新。屋头能拓三三径，林下知非陆陆人。凿沼何须晋康乐，种荪还忆楚灵均。老师炼得心如镜，更把高台比月轮。
名山名刹大佳处，绀殿翠宇开云霞。陆羽廼事已千载，九龙诸峰元一家。雨前茶有如此水，月里树岂寻常花。奇奇怪怪心语口，无根拄杖任横斜。
千古西湖见一贤，断碑犹在草芊芊。人间岂少题梅者，石上谁来酹菊泉。陈柏墓门疑是宅，唐衣庙貌望如仙。可怜辽鹤无消息，寂寞春风二百年。
门掩天香竹树丛，了无尘翳此心同。东林社散图空在，南国山多梦不通。白草秋闲支遁马，黄沙春断子卿鸿。思君记得逢君处，一片归云海树空。
云屯列灶驱貔貅，殿前杀马祭蚩尤。勾陈苍苍太白湿，贼帐梦惊绕营日。军呼万岁摧太行，华留东抹流电光。重华继尧坐垂拱，并土再驾无葛疆。
淮南草湿网虫露，家在先朝父尚主。真人御极四海归，偃蹇不朝称节度。夜持铁券为尔赐，上恩特遣仪銮使。神离魄夺取族夷，功臣效命锡龙旗。
后庭朱黄作衣里，伎女帐帷青曳地。碧绿夜挂寒不收，缘此洗蓝渟露水。外间学染因得名，不省归朝为国氏。他年寄生产鸱尾，空忆宫中鸟衔子。
海涛翻空秋草短，白蛇入窠啖雀卵。经年废屋无居人，孕妇夜向船中产。归来多雨臼生鱼，穴虫祝子满户枢。邻家置屋供官役，买得沂王园令宅。
牵牛夜入明河道，泪滴相思作秋草。婺女城头玩月明，星君冢上无啼鸟。天寒露净沾衣巾，明河倏化为白云。云飞蜿蜿秋在水，石压槎头海烟起。
江头蓬沓走吴女，浣水为花朝浣纻。昼随睛网晒日中，夜覆井阑飘白露。织成素雪裁称身，夫为吴王戍柏举。田家岁绩供布缕，独夜讵如妾愁苦。
月时折柳江头别，春去来看柳上月。翠翎小鸟巢短枝，巢老重重编败髪。人生贫贱多别离，巢中髪密妾髪稀。人生富贵能几时，年年柳色青绿垂。
石蚝粘窗秋见海，山鸡夜啼弄毛彩。王孙吹笙导夫人，青髪凌风素霞在。雨尘离地白浩浩，河西种星榆树老。海桑童童日出归，衣湿上池洗头草。
山中荠发烧余地，与君为客同食荠。荠长故君收烬余，君归食荠如食荼。我家瓯越草应出，土湿烟青归不得。相逢举酒复为别，对君盘中不忍食。
风吹袜露明微照，芳云弱植仙姝庙。髻鬟零乱在枕函，月里罗浮梦中到。鲛绡拂尘蝉翼隔，窗雾凝寒唯影入。晓来坐对残空标，翠翎不见额黄湿。
城南古寺凉生处，草色遥连孝子墓。棋局雨生苔鲜文，袈裟晴挂芭蕉树。自昔阇黎修白业，会公唯与舒王椄。只今尘土影堂空，石上犹镌麻纸帖。
又冒晴丝向水涯，寒云冉冉护巾纱。能知绿鬓几回至，欲行黄冠此处家。已把掖垣等茅舍，不愁封禅对梅花。晚风吹袂过船去，看鹤上天冲碧霞。
修月山人饭玉屑，瑶鸭腾腾何处热。吴刚生愁树合创，毫飘玉斧高枝折。此时待罪扣帝庭，素蛾骑蟾涕泪零。月中落子如雨星，至今收拾无六丁。
莫因梅柳忆西湖，且守仙华小隠居。霜木绝怜诸老尽，雨灯动是十年疏。休官陶令长思友，陋巷嵇康懒报书。衣食有余休浪出，我愁无地可耕渔。
飘蓬未敢怨途穷，晋殿吴宫事亦空。宇宙不能逃劫数，山河元只戏英雄。伫观成败无过月，多管兴亡只有风。拟学飞鸿离尘网，飞鸿犹在稻粱中。
自缘举世弃君平，宁为莼鲈忆季鹰。不识将军何用揖，元非进士底须称。归寻城郭浑如鹤，只欠袈裟便是僧。书册至今成粪土，夜窗犹对短檠灯。
望中无处觅尘嚣，只有诗人度石桥。万里龙鳞归雪屋，千山羊角下风条。斜阳尽处青山小，飞鸟行中碧树遥。更把新吟作三绝，不妨东国使人描。
擎天力尽午桥休，狐舞中庭草塞楼。铁骑竟侵司马宅，金椎谁报子房仇。事关气数英雄老，位易乾坤史册羞。故旧凄凉几人在，羊昙无泪到西州。
幽人不管兴亡事，赢得三年只下帘。居介两山今李愿，园开三径古陶潜。传家书已为儿计，种秫田应为客添。要与山神结缘去，一丘分我卜茅檐。
风雨千山落叶秋，不知当岁泣尼丘。仲由有勇休凭虎，宁戚虽贤且饭牛。史笔谩贻来世恨，书生空替古人愁。凭君局外留高着，莫道乾坤只么休。
福星又见出虚危，螺浦千山亦展眉。八邑命悬循吏传，万家春在道州诗。旌旗已变河阳色，布粟犹怜蔡土饥。只恐九天归诏急，去思还似凤洲时。
木落湖山万叶黄，乱愁深处见重阳。𫄨衣只惯诗人体，酒盏全乖病客肠。只道事随人意改，如何花作旧时香。孤楼不作还家梦，卧听松风响夜长。
万里风涛竞击撞，乾坤设险键南邦。五更画角三州梦，两岸青山四面窗。太白风流空旧月，虞公勋业自长江。倚阑何物堪持玩，万顷长江鹭一双。
元日能关一日开，解鞍杖策访云端。树冲剑气千秋老，泉遇松声六月寒。朝市未妨闲野乐，山村犹恨世途难。凄凉龙德宫中石，装点琳宫处道冠。
但见佳山便合登，不须凭幻说超升。峥嵘神禹疏河势，镗鞳轩皇奏乐声。已有道人称吏隠，应无处士乐岩耕。近来太守君知否，只记西园是玉京。
片云相望不相识，万里相思首重回。剡曲正须安道见，高阳真为朗陵来。天分瑞叶供吟料，春遣梅花侑酒杯。安得受廛成二老，日陪杖履说敲推。
德星光照斗牛野，我亦沙鸥尾凤鸾。聚首自怜我辈在，画眉莫与世人看。正平幸作忘年好，灵运那知入社难。明日回头别群玉，乱山何处兀孤鞍。
是间定可著吾家，流水深林一迳斜。天下独清惟雪色，客中旧识是梅花。妍媸颠倒惊时事，战伐纷纭老岁华。风雨穷山为谁苦，故人何处岸乌纱。
六月茫茫天昼昏，泾清渭浊不须分。安能夜踏文城雪，只合朝看太华云。异日亲曾拜黄石，他年应有好玄文。人间无著掀髯处，天姥峰头一唤君。
一别炉峰十载余，重来相对雪消初。湖中怒长阳侯气，林外先生佛子庐。鼎镬梦回山屐在，尘埃业重草堂疏。匆匆未副登临愿，终拟诛茅赋卜居。
万里淮山万里江，庾公曾此据胡床。西风尘土谋诚误，故国关河念未亡。对策记谈乘塞事，倚阑今送入京航。六朝人物知多少，只有东篱百岁香。
金城图上各论功，弹压江流势自雄。但使老熊当道左，宁愁游骑入回中。幕间客解称杨子，席上伶谁赋皖公。禾黍渐多青燐歇，郡人犹忆降元戎。
客楼坐阅帝居移，强赋愁边九日诗。称寿无从辜菊把，避灾何处愧茱枝。兴如陷贼蓝田日，吟到闻兵汉北时。万里朔风将梦去，故园鸥鹭诉相思。
地冻江空雁不飞，孤帆何事又乘危。更无残雪山阴兴，漫有穷通蜀道诗。自笑大瓢长濩落，可辞群鸟议瑕玼。吴门市隠非梁籍，名姓宁须假手知。
天末雄风卷白波，玉舟既晓泛银河。不知瑞入耕畴未，但觉寒生客路多。四海尽宽胡至此，一丘无分欲如何。只因岁晚嘉禾道，剩要先生赋七歌。
悠悠孤愤倚中流，饱阅川陵四百秋。水际丛祠犹昨日，人间抔土几荒丘。故乡爱说饶饶姓，往事空传柳柳州。满目夕阳凝睇久，桐花飞落钓鱼舟。
松阴庭户枕清波，小立碑亭校旧讹。一念纲常行宇宙，几番风雨起山河。世间如此丈夫少，天下从渠女妇多。倚遍栏干千古意，登临不敢更高歌。
昔日登临不用扶，于今白首见麻姑。此邦泉石何萧爽，异代神仙知有无。七月山田红稻熟，去年尘海碧莲枯。信知冠盖追游地，羽客相逢到日晡。
地位清高眼界宽，尽收风景入豪端。废宫台榭和烟锁，隔岸江山对月看。一水中分吴越近，层楼低接斗牛寒。有声画意吟难了，更把瑶琴膝上弹。
散吏驰驱踏旱邱，沙尘泥土掩双眸。山中树木减颜色，涧畔泉源绝细流。处处桑麻增太息，家家老幼哭无收。下官虽有忧民泪，一担难肩万姓忧。
蟠龙垂顾饮江湄，卧护宗祧彼一时。马渡已嗟南国蹙，猿惊何暇北山移。郊坛曾祝千年运，塔庙空留异代悲。北望中原形势尽，太平草木亦熙熙。
淮海归来二十年，结庐仍向旧山川。既无酒债贫休恨，浪得文名老尚传。晓日轮蹄思柳外，春风羯鼓在花前。如今静听瓶笙韵，犹似当年咽管弦。
暑往寒来迭世间，有谁十载驻朱颜。骑鲸客去天连水，跨鹤人归月在山。炉火顿消情欲境，剑金须断利名关。烟莎随分岩前绿，猿马不惊春意闲。
陈郎笔势并州剪，十幅生绡秋绿远。老蟾欲作骑鲸游，推堕玉盘波底转。谪仙濡袍窥采石，东坡醉客歌赤壁。两翁已矣爱者谁，我欲扁舟𢬍长笛。
墨池幻出虬龙蟠，徂徕山头烟雨寒。胎禽独立衣缟缟，骨瘦西风拾瑶草。灵根琥珀三千年，紫皇敕赐青城仙。乘轩窃禄正自恶，何似归来一丘壑。
风吹黄沙石碛冷，霜苇无声弄寒影。兵尘隔断衡阳云，溪藤卷送潇湘景。芦花雪老菰米秋，芙蓉露下天悠悠。阿奴呼起字不断，写出万斛江南愁。
履穿无下叹东郭，桃椎尚欠居士𪨗。是谁业屦捆秋芒，绝胜编棨便行脚。花泥溶溶草露滴，山石齿齿苔烟碧。江南林壑天下奇，不识春申珠履客。
晋陵草虫妙天下，一幅千金不当价。谁将此本送使君，蜂蝶数辈蔬一根。此蔬雅淡无色香，嗟汝蜂蝶空疏狂。人间桃李千万树，有翅奈何不飞去。
山亭种花厌脂粉，纯种芭蕉三百本。一心生意展不尽，四面蟠根培自稳。卷舒风日闪流翠，滉滉清阴浸窗户。烦君净拭湘竹床，着我横眠听秋雨。
雪风吹冻冰人须，老梅着花明矮篱。黄芦萧萧白雁落，野树历历青猿啼。旗亭有酒味苦短，地炉湿薪烟粗煖。五陵狎客不下楼，红金火阁玻璃碗。
欲晴欲雨天溟蒙，林塘淡荡摇春风。游丝落絮鬬飞舞，野花芳草争青红。南园北园桑柘绿，村前村后啼布谷。蚕姑把叶祝丝多，田翁拜社祈年熟。
藕花分房菱出角，瓜实累累蔓篱落。稻田水多翁不愁，日抱筠筐晒山药。清溪濯暑生布裳，石薷煮透山泉香。涯南老屋颇宜夏，草窗瓦枕松风凉。
雁云漠漠梧桐秋，风露飒飒生平畴。芭蕉叶黄夜气湿，老壁屈曲行蜗牛。林外炊烟暗青树，墙头凉月惊鸣杵。柴门犬吠人语多，刈熟归来碧天暮。
黄鸡懒啼霜月低，青羽乱啄梅花飞。乌犍怯寒不出圈，白犬耐冻时穿篱。老松堕枝供武火，枯蒲织席遮窗破。一窝容膝煖即休，不问瓮中天几大。
玻璃冷浸清湘玉，白衣暖护秋屏绿。淮南公子有胜情，收拾四美归吾亭。问君亭中更何有，解事家人频送酒。客来醉赏不得归，拍阑朗诵亭中诗。
江头古树片叶无，槎牙老龙爪角枯。风含雪意天欲晚，冻栖不动鸲鹆满。翩翩四翼来何迟，睥睨欲泊无空枝。写生贵活意独到，明朝嘈杂听渠噪。
拣芽穰穰鹰爪黄，活火濈濈鱼眼汤。扫花席地白日静，穿帘透户春风香。唤醒松根渴睡汉，五更清梦从渠短。泠泠灌顶欲通仙，稽首法云甘露椀。
苍梧弓剑俱尘土，一片枯桐尚传古。有弦弹入碧虚寒，彩凤应来兽应舞。物真物赝不必论，立名幸有古意存。南风不作民正愠，我欲抱渠招帝魂。
神镵鬼凿深无底，谁敢然犀照秋水。苍生望霖龙不起，蜡丸笺心聒龙耳。髯张尾战珠脱腹，仰天嘘气阳侯哭。铜瓶偷湫未及屋，黑云崩山雨如竹。
解后西风野菊黄，别来冉冉历三霜。未偿诗债如山重，曾结交盟引梦长。老病终年亲药裹，清谈何日倒书囊。闻君读罢多娱乐，萱草春深棣萼芳。
笔债穷年老髪僧，砚寒还复夜敲冰。西堂梦后无灵运，夔府归来有少陵。诸老文章凡几变，千年风雅欠中兴。矮窗烛暗成惆怅，忽见梅花月一棱。
仙林路细出山腰，灵谷峰高入紫霄。立石借为题字壁，倒松因作度溪桥。雨花湿地人归晚，烟草迷川马去遥。记得玄都种桃处，黯然分袂各魂销。
拄拐蹒跚鬓雪明，向来小范亦分羹。十年不见疑先死，一旦相逢似再生。尽乱亦收诗卷上，长贫犹挟命书行。试言何物妖星照，是处青山白骨横。
旧址相传五世昌，寒芜忍堕十年荒。老吾衰落空怀土，幸汝辛勤自肯堂。袖里莫忘无恤简，墙头犹有孔明桑。地灵旧日钟文气，且要扶持此脉长。
秋树婆娑风露凉，老蟾落子种虚堂。胚浑天地中央色，漏泄神仙上界香。贫里忽惊添粟满，老来不动买花狂。带愁莫上黄楼去，归隠淮山兴味长。
黄芦笠泽剪秋雨，褐兔中山俘饱霜。千里能随云衲远，数君肯顾草庐荒。无情书传方高阁，何处尘埃有画墙。留与素翁修菊谱，寒花吹入墨云香。
诉得冤伸意始休，敝帷埋骨几经秋。兽心犹办死报主，人面却甘生事仇。作传自应班豫让，论功何止及留侯。世间义字无人识，写在荒丘马冢头。
睦城西下柳阴阴，以艾名溪古到今。鼻祖桑弧蓬矢地，耳孙乔木故家心。应无别姓争墩住，曾有高人对客吟。欲向原头拜宗老，西风落日暮云深。
羞把长裾事走趋，已将身世混樵渔。畏途咫尺如千里，老友多年欠一书。最喜山人题皓隠，莫教帝画到幽居。欲寻载雪舟边路，来为槃翁赋遂初。
去年菊里辱经过，秋思萧萧又草坡。兵火东南关气数，交游湖海隔风波。书缘辟乱经年少，诗想忧时近日多。倘有鳞鸿幸相寄，青灯无奈忆君何。
投老移家僻坞来，满林秋露洗黄埃。饭才种麦须堪饱，衣旋培桑未可裁。万古乾坤如传舍，一生风雪叹江梅。相看喜有青田鹤，肯与诗筒日往回。
十弓荒圃百弓山，缚草编茅屋两间。鸡瓮不知天广大，鹤巢已觉地宽闲。胜心扰扰双蜗角，畏路岩岩九虎关。退一步行差得计，野云深处即商颜。
神龟为我作天山，合住清泉白石间。岁月短梭人易老，诗书高阁士方闲。秋鸿社燕炎凉势，沧海桑田梦觉关。近屋虬松三百尺，时时相对各苍颜。
肯为刘安赋小山，几时鸡犬过云间。命穷无用三千字，蹄蹶难供十二闲。薄酒程头多隔县，故人踪迹半阳关。何当共嚼西岩雪，嗅取梅花一破颜。
不起楼台作热官，小园回合抱溪湾。露漙花靥春红湿，烟护松髯晚翠寒。已向掌中旋宇宙，正须胸次著云山。可能再为苍生出，鹤怨猿啼搅夜阑。
营营谁肯卧沧洲，喜有高人此枕流。得水最多知地胜，种花无数欲春留。图传笠泽三分画，梦绕黄淤十里秋。料得江枫吟未了，载诗应汗谪仙牛。
敬脉人人似饮泉，扫松罗拜喜争先。颂琴不朽终流庆，石仲相看莫计年。沧海桑田谁料此，秋风宰树幸依然。五陵莫说骊山下，愁绝求羊一穗烟。
乱里相逢各自忙，少依松影话凄凉。古来尚有种桃处，今去当传辟谷方。马蹴黄尘遮日暗，鬼吹青燐隔林光。海田未必非天数，空对西风老泪滂。
买山长说欲栖身，画得图成隠始真。半枕虚堂生草梦，一溪流水种桃人。但知樵客当辞汉，莫与渔郎说避秦。早晚相从弄明月，细听唤铁响苍筠。
意行行到野人家，门带清溪石径斜。落日轻烟山可画，短篱颓堑菊能花。归迟悮客频敲竹，坐久劳人再煮茶。那得宽闲无点事，日搔短髪问桑麻。
烟雨庭前锦伞张，一般秾郁雪深堂。偶扶晴日孤筇出，连挹春风两屋香。供佛省烧苍柏子，薰书不藉绿芸囊。冰霜尽厄芳心在，自与梅花是雁行。
担夫勇似踏槐忙，卫卒严于夹棘防。千古文章成画餠，万人场屋忽敖仓。籍存尚或思班爵，礼废宁容并去羊。立尽斜阳还独笑，功名自古梦黄粱。
霜雪林头又绿稠，乾坤生意几时休。人情葵扇炎凉态，世路瞿塘上下舟。鳖跛未输蚿百足，茅封不敌橘千头。细看不似吾儒业，一片书田或有秋。
向来涂抹趁春妍，老去栖迟叹雪颠。一倍法灵君说数，三生缘定我随天。正须花外羁奔马，莫向桥南听杜鹃。见说侯封容易觅，紫茸靴袴锦鞍鞯。
投老江南黄叶村，菊花时节雨昏昏。矮窗孤梦正欹枕，拄杖一声谁打门。三字头衔康节数，一编心易华山孙。吾年渐似璜溪老，尚把灵光许独存。
厚于布被拥公孙，清似荷衣伴屈原。卷送春云香入梦，剪成秋水淡无痕。五更葭琯嘘寒谷，一榻梅花近雪村。直作黄䌷纹锦看，日高睡稳不开门。
按节波神逆水来，鱼龙掀舞鬬崔嵬。浪高峰顶青天雪，风助江声白昼雷。势欲上时掀海立，怒无泄处触山回。世间亡国知多少，谁似灵胥恨未灰。
秋瑟凄凉忽断弦，自砻山石志新阡。稍闲即病身无福，竟死难医命有天。会绩忍看烧烛泪，遗簪聊抵买花钱。最惭误看刘蕡策，辜汝相依四十年。
死生最怕堕危机，乱世全身正自稀。满地干戈殊不定，盖棺丘陇未为非。鹿门不共庞公隠，凤褐谁缝杜老衣。愁绝梧楸烟雨地，藁砧百岁拟同归。
重耳盈盈岸柳黄，九龄冉冉涧松苍。梅开小白添新雪，鸦引童乌弄夕阳。樵唱转低春谷永，雁声不断暮云长。奔泉浑作山涛响，溅入悬岩百药香。
偶来安石坐林塘，因得栖筠受晚凉。归鸟冲烟方陆续，寒花经雨尚黄香。云如仙客踪无定，风作山宾语自长。师古不成书谩读，乐天深结退居房。
水痕落尽见晴沙，步入湖阴处士家。梅一两花春尚小，雁三五字日初斜。百年耆旧多思洛，五夜精魂半梦华。珍重瑶琴莫轻拂，西风江上沸芦笳。
细撚寒髭缕缕霜，未须惆怅惜流光。近山归鹭分明白，过雨斜阳浅淡黄。春入桑榆花影瘦，门无车马草心长。暮年一卷参同契，觅得安神不老方。
雪影萧萧带晚霞，胭脂灼灼傍铅华。孤山夜合连枝木，一树春分二色花。牛继马来几换骨，鹤乘鸾去忽通家。向来逋老题诗处，曾有红裙拂碧纱。
木老江空雁阵秋，阑干倚尽思悠悠。舞衫歌扇落春梦，山雨浦云牵暮愁。半壁夕阳千古在，几朝王气一时休。献陵无树供寒雀，信是劳生枉白头。
绝艺当场万目倾，两竿朽索半空横。反提双女摩肩过，仰射孤鸿信脚行。胆似子龙身里满，体如飞燕掌中轻。弄潮已叹吴儿险，更有人从死处生。
谁撤天门虎豹扃，群妖食日上青冥。一眉不及黄昏月，万目惊看白昼星。绝响无人槌败鼓，洗光何地激沧溟。仰天凝注需阳复，寂历西风老泪零。
丹青百丈鹅溪绢，缥轴南郊大礼图。官隶威仪犹是汉，山河风景已非吴。秋阴汾水年年雁，月黑连昌夜夜狐。辇路莫惊荒草暗，鮧膏灯灭出金凫。
蕲川老竹未为奇，横截凉州黑玉枝。阳燧无烟山鬼铸，蓬壶乘月浪仙吹。一声响裂千崖石，九曲亭标二老诗。俗耳从前听不得，壁尘蛛网故多时。
寂历山房久杜门，清晨踏碎碧苔纹。池经宿雨添三尺，花怯春寒瘦一分。满地月凉翻竹露，隔溪风细度松云。近来生计随缘足，半亩荒畦手自耘。
脉暖犹涵老藓斑，眼花仍带泪痕潸。厄于劫火元无恙，意在斯文岂苟完。一片墨光留手泽，浑家黄色上眉间。只消半滴冰蜍水，涨起满村烟雨寒。
夜半辽东白鹤归，旧来巢处立多时。门关落日千家静，旗飐秋风万马嘶。文堰石台空有谶，画堂翠幕更无诗。悠悠往事俱尘土，只有寒流是古溪。
树精不死卧松关，呵护仙翁旧禁坛。天阔难寻骑去鹤，井香疑有炼成丹。山如辟谷秋逾瘦，屋尚凌虚夏亦寒。行遍苍崖无石髓，空和凉月倚阑干。
寒具油干火已新，流觞水暖酒初醺。蔷薇半树花孤注，杜宇一声春二分。薄晚草心先浥露，久晴山意欲生云。老来尚费闲精力，自种窗前辟蠹芸。
兵尘漠漠暗穷山，零落难寻堕水丸。见说陈玄老居士，独留何逊旧诗坛。快刀肯截乌龙角，破砚犹存紫马肝。一笑磨人磨未了，晓窗搔首雪霜寒。
苍黄瘦硬立颓垣，疑是栽时第一根。早岁孤君惟二子，暮年千亩尽诸孙。雨鞭老迸苍龙骨，霜节寒封古藓痕。消得培滋号尊者，把诗题作野人轩。
骨多肉少与梅同，老向江南风雪中。万事羞称司马好，一生不送退之穷。偶贪识字头先白，稍欲工竽面即红。说与丹青莫饶笔，肩山只合付何充。
黔乌缟兔鬬飞梭，春树流年忆踏歌。扫白了无烧药法，守玄不及力田科。人于淡处交情耐，梅到枯时生意多。寂历风帘卷山雪，醉眠不问夜如何。
画兰重补纸床屏，支石横眠道气清。杜宇不啼春一半，落花如梦雨三更。老心暗觅余年健，万感偏从静夜生。最忆宝莲山下月，照人扶醉听吹笙。
此花不受俗人知，为汝移家亦绝奇。至冷淡中参古意，极高明处见南枝。栋帘相望滕王屋，风月重添水部诗。梦入梨云香不断，有人携笛倚阑吹。
摇落荒村野水涯，貌枯神泽骨槎牙。一生知历几多雪，绝好只消三两花。万木尊为诸老行，孤根淡似道人家。儿时见汝今头白，正拟相看度岁华。
黄台瓜蔓已凄凉，五雁飘零不着行。一脉仅余三老在，半年又哭两兄亡。菊园霜熟秋香寂，蕙帐云寒春梦长。愁绝吟魂招不得，西楼风雨忆连床。
闲却秋洲野钓矶，谁知远出是危机。一篙赣水虚舟急，千里诗魂半夜归。前月仆来书尚健，一生志与命相违。亲庭已老儿方幼，最为先生泪满衣。
曾随计吏上青霄，折翅归来困一瓢。湖海十年乌绕树，功名两字鹿眠蕉。山图不及生前买，诗板姑留死后雕。地下修文应未恶，寒蛩虚馆雨萧萧。
古来系日欠长绳，节物相催老自惊。岁里春为花早计，蛰前雷是雪先声。移家燕子商量熟，开国蜂王去就轻。最忆长安三月事，有谁重赋丽人行。
门无辙迹草偏青，屋带秋山意转清。打梦易惊棋雹响，载愁不去酒船轻。幸无帘幕妨云影，尚欠芭蕉赠雨声。欲送星鸾过桥去，夜深河汉未分明。
曾卧江楼听雨声，萧疏又似送归程。正如老马倦行路，忽有鹁姑啼晚晴。绕屋种花春烂漫，隔窗无树月分明。苍头不管人眠熟，连报严城打五更。
形枯面冷住山人，仿佛钱塘老惠勤。寺窭不充黄粟饭，佛寒添绣碧苔纹。秋声茅屋三间雨，野色松岩几树云。嚼菜熏香清语久，一灯明灭夜将分。
自摩寒镜看头颅，短髪萧萧不受梳。天地风霜吾辈老，江湖烟雨故人疏。道穷分命真如纸，世乱功名不要书。纵有黄金难铸错，一编残易伴犁锄。
老丑移形转可吁，凋零已到骨之余。似因漱石磨成磷，幸免投梭折得疏。根笋尚如儿龀短，医师欲实火田虚。喜无干胏劳吾决，含咀犹能味古书。
岁如旧政方书满，春与故人同惠来。白髪最愁新历换，清谈且博笑颜开。屠苏卯酒红生晕，细菜辛盘翠作堆。但觅年年各强健，不妨日日小徘徊。
一枝九节称身长，扶得衰翁气力强。色点湘妃红泪雨，骨凝王屋紫藤霜。结交最与芒鞋密，寄友应含荜拨香。独有探梅时节苦，相随江路雪茫茫。
独榻孤扉木几双，小窝可受北风降。带霜枫叶寒供火，随月梅梢瘦入窗。梦熟不知衾似铁，睡醒何用酒盈缸。近山最有松声好，卧听空潮上浙江。
死到先生世道衰，忍弹双泪看铭碑。动随天去心无愧，视得官轻事敢为。他日史书廉太守，四方人哭老宗师。不知精爽归何处，定在梅花自在时。
数柱伶俜不架椽，密铺松髪厚如毡。御风难觅深蓬岛，障日聊成矮木天。肥瓠引藤高浥露，闲花借荫省浇泉。热时构汝凉时撤，不是疏恩势使然。
虹影初消雨脚收，凭高聊复散牢愁。烟横三市蜂房屋，尘掩重门燕子楼。黄菊自随陶令节，白云那管汉时秋。雁飞不尽乾坤大，安得相从汗漫游。
不甘摇尾乞人怜，视死如归气浩然。千古六经俱扫地，独公一柱肯擎天。乾坤万劫英雄尽，文节双高日月悬。惆怅老身空有泪，玉亭无路荐寒泉。
苍玉光寒篆紫烟，重重封裹到梅边。得君一片歙溪石，即我终身绵上田。少达必穿维翰铁，尽穷共守子云玄。老坡莫遣穷居后，远在茶坑凤咮前。
晓炉香剂已烧残，漫卷棨帘倚药栏。鞭底土牛方转燠，石边盐虎忽凝寒。有人剪彩娱羔酒，独我煎茶续菜盘。冰沍砚池呵未泮，东风到底入毫端。
红日行天熨绛绡，一番阳长便阴消。青山又现本来面，瘦竹方伸久折腰。枯沼暗通泉细细，晴檐忽听雨萧萧。独怜点入吟翁鬓，费尽东风不肯销。
笔耕长馁拙生涯，何用撑肠著五车。甚欲疗饥难煮字，可怜不饱费炊砂。老惭乞米修竿牍，贫欲休粮种枣瓜。梦里不知时世换，买珠犹自说京华。
翠羽嘈嘈唤梦回，罗浮峰下小徘徊。霜风昨夜卷晴雪，山路今朝无碧苔。尚有瘦香供玉笛，不将余片点妆台。少须鼎实明人眼，却带江南烟雨来。
不逐登高老孟嘉，同来守岁阿戎家。能将秋圃风霜骨，直作寒梅辈行花。香称屠苏浮腊蚁，色侵幡胜插云鸦。老夫细把金英撷，独拟明朝早供茶。
江上春肥衰草生，林梢烟暖乳鸠鸣。青山与我一面雅，白鸟令人双眼明。云净有时看雨泣，水平无处觅溪声。折芳弄翠浑闲冗，时与樵渔错杂行。
似是轮囷老蠹鱼，尚饶兰露入铜蜍。诗亡正恐鲁无史，士贱岂容秦有书。世味几时回橄榄，秋山随地著蘧庐。多情樵客能相问，莫有余闲赋子虚。
一片轻鸿度小坡，半泓浅碧浸丛莎。黑云垂地雨声急，黄叶满林秋意多。短髪未冬先有雪，懒心如井不生波。孤砧已报寒消息，欠问眠鸥觅芰荷。
人家落落堕荒丘，碑带苍苔独自留。博陆脊梁浮日月，中郎铭笔法春秋。一抔谁下寻坟马，片石今供砺角牛。惟有斜阳闲照管，肯和鸦影上螭头。
格磔声高午梦残，扊扅歌罢酒杯干。漫天飞去杨花乱，著雨归来燕子寒。世味淡如和蜡嚼，春山好在带云看。近来习性浑成懒，抄尽陶诗独倚阑。
冻透松边屋两间，孤床盘礴数更阑。无情风雪偏欺老，经乱衣裘不御寒。春意一炉红榾柮，故人两坐绿蒲团。敲冰自换甆瓶水，浸取梅花仔细看。
锦鞯宝勒度南云，到处丛观暗驿尘。人喜此生初见象，我忧今世不生麟。半年传舍劳供亿，德色中朝动搢绅。粉饰太平焉用此，只消黄犊一犁春。
见说云泉深又深，定知巢入海棠林。君医尚副穷时愿，吾道全孤壮岁心。药笼有方玄白髪，苋肠无分服黄金。近来觅得安身法，诸老先生夜气箴。
七里滩头曾识面，五峰城里又逢君。人间一瞬白驹日，世事几番苍狗云。奇骨谁当侯万里，匹夫那可帅三军。试凭冰鉴从头问，细雨青灯过夜分。
乌鬼淋漓受指呼，江鱼终日为人驱。扼吭不及能言鸭，哇肉几同反哺乌。暂满空喉如瘿大，竟无半尾塞肠枯。少宽颈组方谋饱，水冷沙寒日已晡。
鱼跃鸢飞喜落成，鹅湖鹿洞共峥嵘。世无孔孟乾坤熄，学到周程日月明。议论高虚终害道，圣贤平实不争名。光风霁月元无迹，分付庭前草自生。
射透秋林晓日红，谩晞衰髪竹篱东。旧曾过膝今垂耳，老已成翁反似童。辛苦一生多沐雨，萧𩙫几缕易梳风。岁寒万绿凋零尽，春在梅花白雪中。
道潜五月过临平，师又挑云把瘦藤。饱听西湖莲叶雨，密传灵鹫雪峰灯。空城潮打三千丈，荒殿烟寒十二层。愁绝旧时行脚处，而今分付与闲僧。
自说年深别石桥，遍游灵迹熟南朝。已知世路皆虚幻，不觉空门是寂寥。沧海附船浮浪久，碧山寻塔上云遥。如今竹院藏衰老，一点寒灯弟子烧。
高僧如云不受缚，乌藤五尺陪行脚。几年陈迹旋磨牛，一日横空出笼鹤。江山悠远天宇阔，眼力穷时吟吻渴。含新咽秀入清脾，蔬笋敢污甘露钵。
李生画鱼天下无，得心应手神为徒。虚堂素壁扫尘土，远趣一笔移江湖。青鱼洋洋翻荇带，鳜鱼猎猎穿蒲稗。醉来屡欲呼霜刀，为我樽前斫新鲙。
几人到得白头翁，生老疴沉是始终。浊秽腥膻除寿算，悭贪嫉妒转昏蒙。有憎有爱难超世，无欲无情定脱空。幸有天堂地狱路，圣凡迷悟总由公。
落落冥鸿惜羽毛，黄尘不把涴青袍。关西夫子经犹在，水北山人价自高。吾道不昌该气数，密林虽寂少风涛。半园花木能招隠，早晚相从问种桃。
谁把蛩吟过草堂，烨然引玉照奚囊。喜看彪固能联笔，愧杀曹刘有短墙。千古风骚几绝响，一壶冰雪忽增光。客来谩寄山中稿，莫笑梅花只淡妆。
家在文昌古堰西，红蕖环映碧涟漪。饱钟天地清脾气，厌作江湖近体诗。雪茧草书香不断，玉壶冰壑梦相随。自怜未到参禅处，欠问彭城老祖师。
霜叶吹红鹤影孤，雨苔封绿屐痕疏。风才敲竹便疑客，雁不入山难寄书。自有乾坤心最大，稍无根柢学皆虚。闭门未了研朱事，多谢梅花慰索居。
茧纸铅华字字新，不须刀笔勒坚珉。分明能守玄中白，仿佛难知赝与真。怀素草书争媚妩，韩湘奇术鬬逡巡。正惭野语多流落，幻作横碑更累人。
门外黄尘透日飞，山中白髪得春迟。一身冠屦聊存古，半语诗书不入时。佳桥尽从中路变，苍松独到岁寒知。黑牛白犊今无验，空遣闲愁上两眉。
乌桕林头月上弦，黄芦矶下水平天。十年客路多随雁，一树秋声总是蝉。江阔乱分渔火细，滩空长漱岸沙圆。丁宁说与梢人去，若过芝山且系船。
孤屿如螺出水心，松苍竹翠结寒阴。不因钟磬穿云响，谁信神仙入洞深。早日羽衣人尽老，春风摇草路重寻。径须着我梅边屋，听讲南华弄玉琴。
容心绝少忌心多，背楚疑增自倒戈。羞渡乌江依故老，竟乘乌骓泣娇娥。一生负气止如此，大义亏人争奈何。莫唱送迎山下曲，恐渠惊是汉军歌。
叠翠峰前听踏歌，十年脚债又经过。长因买砚迂途远，每为看山费日多。别渚清流团宿鹭，小桥红影动秋荷。新安夫子知何在，满目祠亭锁薜萝。
合梁清庙栋明堂，弃掷终身古道傍。大节不容秦点污，孤根能与宋存亡。山空百丈龙蛇影，泉沁千年琥珀香。韦偃毕宏今不见，谁将老骨写风霜。
不从草际伴啼螀，偏逐西风入我床。心事甚如愁欲诉，秋吟直与夜俱长。一年时节虫声早，半树梧桐月影凉。忆得重胡衰柳下，健儿笼汝鬬斜阳。
双燕窥帘认主人，十年不见忽过门。乌衣故国今何在，苍箓遗民老幸存。芹沼不香惊绿暗，草堂无语对黄昏。从今不必依王谢，只好寻常烟雨村。
我病无眠守夜阑，汝来何暮尚云端。去乡万里关河隔，带月一声风露寒。口腹累人菰米饭，弟兄何处荻花滩。营门射手桑弓健，止好冥冥惜羽翰。
落阱都缘奔火明，林然多足不支倾。是谁贻怒到公等，怜汝无肠受鼎烹。支解肯供浮白醉，壳空竟弃外黄城。江湖好是横行处，草浅泥污过一生。
拔地连云百尺楼，长风断雁十分秋。绝无山硋天空阔，独与江邻水拍浮。潭底老龙眠屋影，雨余雌霓跨帘钩。愁来莫倚阑干北，一缕烽烟是汴州。
阴森窗外万琅玕，尽日吟翁此倚阑。曾借春风闲管勾，喜从劫火报平安。四时青眼相看易，三世同盟耐久难。千古溪林遗事在，不妨标致共高寒。
忆得年时此倚阑，日边指点说吴山。舟移半夜成虚梦，人负斯楼亦厚颜。槐古不知花几度，城颓空护屋三间。追思往事浑无寐，寂历虚檐月半弯。
细看莫莫堂前月，似是寥寥五祖灯。曾有虎来听法去，更无碑可付雷轰。修廊半是题诗壁，游客多于住院僧。我亦飘零归未得，竹床分卧看云生。
藤护颓垣石靠门，竹罏香穗篆余熏。醉来终夜不知雨，梦觉四山都是云。半局棋枯僧入定，一声松响鹤离群。缺权癞可风流尽，招隠归来有此君。
崒峍浮图插翠微，长连山影浸江湄。地高直见海穷处，天近先知日上时。香绕五云宫里梦，墨浓千佛顶头诗。无风最喜铃相语，切莫丁宁说秀支。
楼无长物只遗编，直当山翁负郭田。累世相传俱扫地，斯文忽丧岂非天。不归老子茶肠里，知堕谁家醤瓿边。我固道穷书更厄，西风危涕倍潸然。
不作人间肉食僧，霜髭茁茁骨棱棱。释经妙在一转语，疗病良于三折肱。处寺有规能缚律，即心是佛不传灯。胸中历历前朝事，说到西头气拂膺。
风刺成章昔有之，奸人捃拾欲何为。先生定以名招祸，自古何曾狱勘诗。下石几令无地死，诬金独幸有天知。明朝谪向黄州去，又是东坡觅句时。
马耳萧萧雪拥裘，乱山南下是处州。自从天地生吟骨，何处江山无脚头。空有梦随东野去，可无言送子长游。白云在望频回首，珍重归期记麦秋。
斜阳淡紫弄晖晖，泽国霜前落木稀。远忆东皇沉羽驾，近闻山鬼泣萝衣。画谿黑夜双龙吼，霞幕清秋一鹤飞。送尽海天千里目，伶仃洋里有谁归。
石刻仙潭神笔题，我来观感仰灵祠。千年墨浸东风里，一掬吟魂秋水湄。日暖香生起鸾凤，月明影动舞蛟螭。飞鸾白鹤俱王土，底事人家尽黍离。
太掖勾陈瑞霭浮，宫花时缀五云裘。湛卢光截飞狐月，繁弱风号涿鹿秋。虮虱几曾生介胄，貂蝉又见出兜鍪。南来稳作风流帅，日上榑桑瘴雾收。
父老桥边问我公，笑谈能办济水功。天光分碧一千顷，晴影飞虹二百弓。好与诸公来赏月，曾知此地亦垂虹。乘风似有惊人语，压倒沧浪亭上翁。
昔人何处读书声，此地犹存旧日名。衰草闭门黄叶冷，香林藏硖碧云横。地连逾李山河壮，江绕吴淞日夜鸣。陈迹已怜荒没久，凭栏惆怅有余情。
归从衡岳此身清，老校群书眼倍明。白屋有田供伏腊，青云无梦到公卿。频挑野菜招僧至，少著深衣入郭行。早岁自嗟行役远，失将诗律问先生。
踏尽崔嵬倚石门，海风山月满岩峦。自然仙室依蓬岛，不觉人寰变广寒。千载扬尘安可测，一杯对景且为欢。崖前浴日皆诗境，唤醒东坡仔细看。
架岩凿石有规模，不学桃源旧画图。亭豁人稀林鸟乐，锡飞天老野云孤。雨余石井泉深浅，烟淡虎门山有无。说与山灵莫分别，从教仙窟著浮屠。
忆昔青灯夜对床，冷猿声里早梅香。一从去櫂冲寒雪，几度凭阑到夕阳。秋思渐于蝉外觉，别愁空入雁边长。梧桐解得离人意，不遣西风叶尽黄。
相业如何不到头，诸公历历颂伊周。梦迷葛岭酣歌夜，鬼哭樊城血战秋。误国正须忧大厦，覆师宁忍驾孤舟。木棉庵里催归魄，谁掩湖山富贵羞。
脱蹝岐阳迹已幽，默全忠孝复何求。文身幸获辞姬祚，端委犹能化列侯。无语存商先叩马，有心迓命待归牛。象贤再见延陵季，十字碑题至德侔。
银河泻落万山巅，玉界遥驰一道泉。夜浴丹沙浮暖气，晓凝寒碧沁晴烟。灵泉透海流香细，雪液澄虚抱影圆。三咽只因凡骨换，坐临盘石看飞钱。
西子湖边放鹤仙，几回同醉木兰船。相思东路一千里，忆别西风十四年。远信有时凭雁寄，新诗近日赖僧传。不须更问垂纶叟，已有霜痕到鬓边。
天柱清游尾使星，笋舆轧轧入山深。龙行雨去泉花定，鹤叫云来木叶阴。松石已安通夕寐，江湖空老百年心。圆冠方袂何仙子，梦里将诗索共吟。
小筑菟裘石磴间，登临极望意苍然。三更栗叶中峰雨，四月桃花一洞天。时听茅君归碧落，恍闻玉女炼丹铅。江湖万里尘埃远，留得深山一道泉。
峭壁凌空望渺微，层层烟锁雾云衣。深山古木高千丈，怪石青苔绕四围。空有石衔仙骨在，想应人逐彩鸾飞。洞中仙子今何往，欲上雕鞍不忍归。
豫章风节振荆湘，匪为殷亡为晋亡。执手痛罹鸣鹡难，焚裘梦断树萱乡。三诗聊寄忠臣愤，九死宁回国士肠。一展遗编一兴慨，令人千载挹辉光。
名山今日始攀跻，峭壁巉崖路欲迷。荆棘拨开登月窟，脚根稳著步天梯。恍疑身在半空去，忽见鸟从平地飞。胜景可人观不遍，挥毫石上且留题。
来自东山东复东，飞空一剑伴丝桐。能令矮屋疏篱下，如在十洲三岛中。炼句入神敲夜月，谈玄动客笑春风。闻师曾得长生诀，同采丹砂访葛翁。
山东舍宅为琳宇，公子超然趣不群。帝足龟蛇交水火，将坛龙虎拥风云。花阶昼静迎仙客，月殿香清礼老君。何日投闲同采药，松边坐石许谁分。
宿植灵根何太早，洞悟真风何年少。常令丹海飞日乌，又使玉液朝元脑。昆台气候四时春，紫府光阴夜如晓。来时不用五云车，跨著清风下蓬岛。
小结烟霞作洞天，日长无事即神仙。栽松待化山中石，种秫因分屋外田。沧海十洲人不到，丹砂九转世空传。何如坐对黄连炷，一卷南华内外篇。
龙蛇风浪起空潭，苍莽山河泣坠簪。乱向十年余史笔，贫无一字到诗函。心惊塞马过淮北，梦逐关鸿度岭南。肉食何人司重鼎，等闲挥麈事清谭。
轰轰烈烈一乾坤，北马南船日夜奔。野老有怀悲故国，孤臣无泪哭中原。浮生似我仍留寓，季世何人不闭门。独惜两湖归隠后，枕戈谁是晋刘琨。
名重河汾道更尊，只将拙日养吾存。南州佳士争倾盖，阙里诸生半在门。一笑何妨延贺客，六旬今已见曾孙。斯文寿脉天同久，挺挺霜松傲岁寒。
我昔绝江看吴山，朝光正落山水间。金波远自海门入，翠岚高插扶桑殷。安知璚楼有夜景，明月苍茫堕清影。李侯胜赏高侯笔，展卷一时如梦醒。
十年回首付沾襟，断甲沈沙齿齿深。可惜使船如使马，不闻声鼓但声金。人歌鬼哭都堪泪，木落江空正独吟。遗老萧条渐无语，酒旗飐飐出芦林。
𪩘云宝刹诵瑶编，屋上灵云每见连。知是苍穹相表异，却教瑞气日缠绵。𬘡缊像护清虚界，洁白光涵兜率天。老我欲过金子嶴，细探灵迹恨无缘。
一望天涯万里舟，波涛如掌见安流。霜威清逼珠光夜，海怪寒惊剑气秋。人在西风何处梦，书回南雁隔年愁。政成载月归来后，须到沧洲访白头。
不是沉渊效楚平，爱亲念重爱身轻。一抔残土今如昨，千载英魂死亦生。辞诧外孙堪称德，书传列女永扬名。哀哀衔痛无时极，犹听江猿似哭声。
平冈横亘北城头，一上青冥目数州。吴岫南从京口出，蜀江东赴海门流。香销后土花如梦，烟锁雷塘草亦愁。惟有依然淮泗水，年年吹浪到瓜洲。
千丈森森磥砢生，风来岩壑韵琮琤。耳根一洗俗尘净，木末时闻天籁鸣。汹汹银涛朝拍岸，萧萧铁马夜还营。山中宰相殷勤听，说与傍人笑绝缨。
孤棹翩翩北渡淮，相逢一笑意悠哉。关河万里忽秋晚，风雨五更闻雁来。好梦惊回频辗转，壮心平尽复崔嵬。吾生通塞宁须计，但祝乾坤泰运开。
不拟残年住秣陵，摩挲蜡屐笑平生。茫茫去雁云千里，渺渺疏钟雨一城。天地无情催岁月，古今何物是功名。梅边且喜春风近，痛饮挑灯坐到明。
目断飞云思黯然，独携樽酒杏花前。清明寒食能多雨，白下长干又一年。万里风沙怜雁去，满村桑柘忆蚕眠。家书写就无归使，欲问江头上水船。
流行坎止信悠然，又泊湖东两日船。客里风光忙似毂，梦中归路直如弦。西风渺渺方摇夜，北斗离离正挂天。寄语龙鱼莫相戏，向来此地亦桑田。
相逢淮楚各凄凉，笑杀三生杜牧狂。万树鶑花春对酒，一灯风雨夜连床。停云渺渺思何极，大块茫茫梦正长。若见元龙相借问，为言归去学耕桑。
藓石莓墙屋数楹，年年来赛社公灵。儿童趁节欢如沸，父老伤春涕欲零。海燕边鸿何日了，夏松殷柏为谁青。村醪如蜜犹堪醉，莫遣东风两眼醒。
西风一笑凤凰城，梦里相逢各自惊。白日共传苏轼死，故人宁料范雎生。平居慕悦空闾巷，急难周旋如弟兄。别去各为千载计，隋珠弹雀不须轻。
刹院年来正勃兴，此山更不及承平。全无估客开囊施，犹有残灯逐钵行。晋殿唐宫牛一梦，黄书晁篆鼓常鸣。摩挲古柳成三叹，岁岁东风绿自荣。
平生甚似洪文惠，暮景惜不如盘洲。纤儿何人竟悮晋，大夫此日空非周。长夜漫漫不复旦，芳草凄凄其奈秋。遗书堕泪付千载，往从后轩云间游。
绵绵风雨暗西窗，闷拥残编对夜釭。稚子何知泥污土，良朋共叹陆成江。负山鳌重应将压，战野龙骄未易降。此去城东无百步，明当相就一渔艭。
山中夜半风雨来，板扉竹户如人开。孤灯淡淡吹欲死，饥乌哑哑啼更哀。青阳甫达诸火满，素志无伸华髪催。于呼闻道亦未晚，策骥千里毋徘徊。
十载孤怀郁不开，二年谈麈得重陪。亦知久聚难为别，纵复相逢有此回。野老共遮骢马路，仙翁合管凤凰台。慈湖相见如相问，已约钟山探早梅。
短艇摇摇对晚屏，推篷念远不胜情。风前落木心犹壮，雨后归云气未平。湖汊条条新筑塞，圩头处处薄收成。道逢遗老头如雪，细听尊前说旧城。
老树荒城噪暮鸦，凄凉节气满天涯。绝怜多病相疏酒，又是重阳不在家。浮世光阴易红叶，秋篱晚节复黄花。闭关宁负登高兴，莫遣西风戏孟嘉。
幸未缁尘染素衣，归来既避北山移。田园有味闲方觉，道路多岐晚始知。栗里新衔五柳传，花蹊旧业四松诗。少游款段犹嫌累，到处风尘藤一枝。
渺渺皋兰远路渐，灵龟何必为余占。还家早似千年鹤，乖世元无六月蟾。元叟为官犹号漫，陶翁未仕已名潜。吴人终未谙羊酪，刚道莼羹似蜜甜。
月中八万四千宫，不管妖蟆啖老瞳。白兔药成无用处，墨龙云上有奇功。且忻玉宇琼楼在，莫恨银花火树空。自古庚寅多此事，烦君抬眼相苍穹。
坎离血战夜茫茫，万里阴飕更助狂。兔窟那知炷郿坞，蚁封不料火咸阳。三更月起云霞曙，九野冰凝雷电光。莽莽黄茅宁暇惜，莫教薰著早梅香。
平泉竹石堕荒芜，金谷池台莽废墟。今古茫茫竟谁屋，乾坤呐呐有吾庐。溪山围座醉留客，灯火隔林闻读书。此乐输君先一著，故园吾已赋归与。
黄尘两鬓欲苍华，岁岁东风不在家。不学郭驼归种树，却随刘跛去看花。浮名未值蒲萄酒，晚味思参橄榄茶。缥缈风烟新绿起，村南村北已桑麻。
正是花时坐弗邀，出门新绿满江皋。池塘滟滟鸣姑恶，草树阴阴度伯劳。宿酒转添胸磊磈，游丝欲乱鬓萧骚。西畴昨夜春膏满，免得人间费桔橰。
从来麋鹿合山林，无奈迂疏习已深。食用且空犹种秫，典书未赎更修琴。少豪论事唯扪舌，晚静观空颇得心。莫笑山翁无事业，种花莳竹自成阴。
心镜翛然澹似僧，悠悠观化寄枯藤。云来云去闲舒卷，花落花开小废兴。吹笛强呼从百里，种瓜清隠学东陵。野人知有观书癖，远饷松肪续夜灯。
山中幽兴尽无穷，不管萧萧四壁空。渐觉愚巾便暑戴，偶逢贤酒亦时中。映阶草色带朝雨，隔屋笋香吹晚风。搔首南窗有奇事，绿杨初破石榴红。
多年不访凤山春，清赏归时肯见分。伏虎移来湖上石，瑞龙飞下海南云。眼根磊落祛尘翳，鼻观清虚发妙闻。坐对翛然谁与语，绿阴蝴蝶自成群。
蜃沉海底气升霏，消得皇皇四牡驰。此去玉堂成故事，未应金马待多时。愿储救世三年艾，更采销兵万岁芝。特报明时端不负，古今良相即良医。
卯酒醒来欲午天，意行平陆自悠然。近山欲雨有远意，老树得春还少年。蝶化不知何宇宙，蜗争难到好林泉。令人长羡崆峒叟，万壑松风打昼眠。
低篷矮艇载诗翁，又泊淮南港汊东。月黑荒村行独虎，云深远渚拍低鸿。诗书落落心如梗，天地悠悠鬓欲蓬。辗转孤衾无限恨，客中此夜与谁同。
知道芳菲只恁休，也应秉烛及春游。来牛去马乾坤老，旧燕新鸿岁月流。千里空劳芳草梦，一樽聊慰落花愁。桃源只在扁舟外，说着仙郎却缪悠。
曾奏明光忝末科，青山回首已霜荷。偷生甚愧秋胡妇，拊事总成春梦婆。早慕功名成事少，晚谈空妙得心多。斜阳一曲归牛背，笑杀南山白石歌。
骑馿花县不相容，却驾长鲸戏远空。采石钓船还夜月，青山破墓几秋风。平生赏识惟狂客，他日功名付令公。千载英雄长不死，长庚光彻紫霄中。
淮南稍觉故人稀，几度拏舟愿辄违。王粲去乡应有恨，邴原避地岂无依。稻迷绛国鸿初下，酒满江城蟹正肥。想见临风重回首，芝山日日白云飞。
钓竿闲却下渔矶，采采香芹不自肥。举步毫厘千里错，回头四十二年非。已将明镜悲华髪，更遣缁尘染素衣。饥食肉糜应是好，倚门日日望儿归。
牛奋箕张谤易生，更堪枉矢与搀枪。五穷缱绻奴休送，三至仓皇母亦惊。逸少自惭君有誓，李期谁谓尔孤鸣。东风吹尽芝山雪，略放梅花一树明。
夜读新诗重惘然，绝怜尘土过年年。月供那有千壶俸，日费元无一块钱。庞老何心更城府，陶公素志只园田。桃源不在乾坤外，欲问渔郎觅钓船。
齐山山下泊扁舟，尚想三生杜牧游。南雁唤回千载梦，西风扫碎一江秋。黄花落落如相逼，嘉节匆匆也合酬。准拟峨眉亭上去，买鱼沽酒浣羁愁。
已是收枰敛手时，更堪拈起著残棋。露盘不解相如渴，桃实难充曼倩饥。吾末如何真已矣，是知不可复为之。令人长愧商山叟，四海清夷只茹芝。
深衣社里强婆娑，悮了东皋雨一蓑。麟也可为宣父泣，凤兮须信接舆歌。怀金暂乐忧方大，投璧能全碎已多。此去修行留得力，世间知己是天魔。
莫道桐花楝实清，比量腐鼠不堪争。鬼应勿复揶揄汝，人亦真难驾驭卿。犬子何心求狗监，獾郎到处有鱼羹。白云满地江湖阔，着我逍遥自在行。
小瀹孤亭兴未阑，共为长岁坐蒲团。半林空翠湿晴露，满院秋香吹晚寒。吊古并扪碑字读，好奇更借藏经看。归舟莫笑清狂绝，得句从来胜得官。
闭户云山转尽长，祇消如许送清光。一百六日柳边绿，五十三年头已霜。赖有孤斟聊勃郁，惜无共语慰凄凉。前时溪上行春处，想见家家避地忙。
长忆扬州笑口开，扁舟何意子能来。居然一别又三载，如此相逢能几回。春色渐归千古树，雨晴犹有隔年梅。归帆不泊无邠水，少驻东风领一杯。
折柳空惊岁月徂，寄梅欲忆雪霜余。君看天上烟花绕，我伴山中木石俱。婚媾骎骎难辨老，友朋往往不如初。极思一见论心事，城府年来迹渐疏。
五凤楼修谩赋空，不堪四壁老秋风。黄金白璧相逢顷，文杏香茅一笑中。子美堂资须录事，尧夫宅契出温公。诸公更使风流尽，千载遥知意气同。
清言洒洒南华玄，净社济济东林禅。一陶运甓不挥麈，一陶采菊不种莲。爱惜分阴树志业，盘礴千载希圣贤。吾评东晋人物薮，惟有二陶真卓然。
漠漠轻阴送幽讨，梅柳之间春正好。万古烧痕青未了，一片湖光白如扫。永怀雨露涵三秀，颇恨风尘遮五老。松根啸咏欲忘归，可惜长瓶卧芳草。
有客六辔濡且均，要我共看中都春。孔林乔木故无恙，首阳高风应未泯。亦知江山不负我，政恐风尘能涴人。故友贻书复相过，但祝自爱千金身。
飞电歘然度天隙，百岁能堪几行役。游子来归意恐迟，大人幸在何辞白。风涛念尔去何之，日暮怜渠行故逆。世间步步是危机，绵上可耕聊自适。
有鸟有鸟鸣春锄，雪衣楚楚清且癯。茫然跂立奚所须，蹄涔之中伺游鱼。游鱼所得能几何，鸬鹚同俦失已多。若非区区营一饱，如此风标岂不好。
君挟青囊枕中宝，别我去行千里道。淮南小山访松桂，湘江极浦寻芳草。侯王有种从何来，富贵在天非可祷。倘游海上遇安期，归来遗我如瓜枣。
欲寄音书碧宇空，几回溪上伫秋风。离愁自叹三千丈，飞梦长随十八公。尚书兰孙怀旧好，颇疑梨枣闷新功。寅君近况知何似，想见丹炉夜夜红。
山收雨脚云气湿，葛藤刺屦穿径入。精庐桃李花漫山，磬钟声绕落花间。野僧净设伊蒲供，译说西方如说梦。我方谈笑耳不闻，寒窗暮对西山云。
南窗阴阴日色薄，北窗烈烈风声恶。破衲蒙头睡正浓，地炉煮餠铛折脚。小奴惊叫老婢嗔，我愧口腹烦他人。豪家香阁暖生春，人乳蒸豚蜡代薪。
今年低漥水生鱼，去年高亢旱坼龟。阴阳似属天公事，庙堂可是无皋夔。劝分纳粟令如火，老稚依然鹄形饿。嗟汝命薄独可怜，穹官巨室无凶年。
人天相距尺有咫，雷电六丁绕吾指。药师马上寄小瓢，夜半一滴洒千里。古湫源竭老蛟泣，新秧秀濯田畯喜。匣收宝剑卷阴符，师归宴坐茅峰里。
南来飞雪如柳花，北归柳花如飞雪。乾坤偪仄困羁旅，江山苍莽惊岁月。白云冉冉千里外，滴尽春林子规血。故人回首乱峰青，古堠斜阳照离别。
紫微垣近一小星，作戏敢与太阳敌。诸将旁观信雄武，不逃书记收兵策。开封府尹真天人，受谮朱崖疑老臣。幸自宫中启金匮，忍使涪陵竟陨身。
外直中通异众芳，嗅来叶气胜花香。一杯先吸鉴湖月，满口潜消玉井霜。尤胜朱樱煎作蜜，何须紫蔗压为浆。细看象鼻弯弯曲，刺手犹嫌绿柄长。
昔宴宾僚避暑林，传杯故事到如今。屈茎聊当黄金杓，刺叶先抽碧玉簪。闻得鼻端香馥馥，流从舌底味森森。坡仙爱酿柑为酒，却道清莲带苦心。
有客相传避暑方，采莲不用采花房。绿盘擎重盛珠露，碧管虚中溜玉浆。象鼻卷风随手曲，麝脐入水透肌香。醒来忽忆涪翁句，摘实分甘共母尝。
碧云影里倚栏干，鲸吸诗人酒量宽。惟有鉴湖堪避暑，遥知玉井正生寒。簪开翡翠微通窍，滴下真珠满走盘。一叶偶因风飐破，帕罗香沁几时干。
荷亭避暑约传杯，醉引清风入手来。象鼻形弯通曲柄，鸭头色重泼新醅。中擎玉液休倾满，半卷青心莫展开。春酒一江能吸尽，始知李白是仙才。
当年避暑使君林，暇日诸贤肯过临。荷带露香须缓折，酒无风韵莫轻斟。玉簪先透玲珑玉，金注徐倾潋滟金。叶底可能甘胜蜜，却怜小苦是莲心。
不须酒盏吸云红，刺叶潜令与柄通。碧色轮囷弯到底，黄流潋滟注当中。醉来欲捉波心月，醒后因吹水面风。却笑求仙求不得，金茎半折露盘空。
露盘净植水中央，好借诗人引玉觞。象鼻巧能通叶柄，马蹄更与摘莲房。吸川不觉西湖阔，漱石尤便玉井凉。醉里兴来休折遍，也留数叶覆鸳鸯。
越溪女子翠红裳，来与群仙侑一觞。叶展圆盘如许大，丝连曲柄更能长。清高胜饮金茎露，甘滑疑餐玉薤霜。醉手传杯犹未稳，碧痕微损迸琼浆。
樽罍自古宴嘉宾，末世风流意转新。筒叶卷来由郑氏，杯荷制出始唐人。一时花草空传玩，他日宾僚但饮醇。外直中通比君子，输他光霁满怀春。
刺叶为筒制颇奇，郑公故事老坡诗。擎来入手成欹器，注在当心即漏卮。玉露有香黏翡翠，碧云无影浸琉璃。假饶吸尽西江水，钵内生莲是几时。
孔明孟德两驰驱，三国人才信有余。未肯草庐终此世，不知精舍读何书。木牛古不传遗法，铜雀今成一废墟。毕竟忠邪天不识，当年成败复何如。
至乐无声识者希，有声终是假人为。一时得趣惟元亮，千载知音欠子期。欲写性情初动处，当原律吕未生时。夜寒月照虚堂壁，鹤唳猿吟总是诗。
名花浓淡总相宜，对此如何不醉归。丝竹既无娱朗日，园林可是乐清时。蛙声阁阁那成部，蝶阵团团戏作围。酸杏不堪尝煮酒，累垂空自压青枝。
绿阴未暗渐红稀，逢闰春迟一月归。古有惜花如子美，今无好客似当时。酒虽薄薄聊浇渴，棋亦平平旋解围。斜日倚阑人半醒，试寻青子摘梅枝。
岁华摇落江头树，客子漂流海上萍。尽染缁衣无复素，空留白眼为谁青。对床便可供高卧，把酒何妨吊独醒。太息此心徒炯炯，奈何余髪已星星。
晓渚风移画舫轻，秋原日射绣衣明。自携玉麈看山色，尽屏繁弦听水声。季子高风乔木古，春申往事暮潮平。塔铃自语无人会，饮散江空霁月生。
此山犹姓楚春申，珠履风流几斛尘。樽俎一时俱上客，兴亡千载属何人。萧萧病叶悲霜木，采采幽花识涧苹。白鹭不知今古事，临江一笑岸纶巾。
谁教老子误诸君，幸自庵中卧白云。旧令尹非新令尹，今将军是故将军。相知自谓乐莫乐，一见不如闻所闻。逋客急须回俗驾，北山早已有移文。
洗净人间万斛尘，玉虚坛上夜朝真。井深莫探丹泉髓，屋小难容老桧身。符召得龙聊小戏，料分与鹤未全贫。名山采药无空返，不见仙方见异人。
太虚自是隔凡尘，惟恨神霄事不真。泥马空遗玄圣像，池鱼恐是小龙身。久知天上仙官贵，不救山中道士贫。旧宅固应存太史，徽称早已号真人。
高僧自有神通力，杖锡横空搭两堤。会见大夫乘驷马，宁无学士助腰犀。一溪帆影浪花转，百尺栏杆石笋齐。有客天津闲信步，杜鹃声里夕阳西。
夜行被酒止公亭，耳热呼乌坐尽惊。瓮下自惭非毕子，吐中不觉卧王生。相宽吏舍情何厚，误污车茵罪亦轻。戏马倘容宾落帽，更拼投辖饮天明。
不到青州已月余，曲生风味近何如。东坡杯小君应怪，北海樽空客渐稀。奇士正堪来问字，痴人那复肯还书。分田种秫嗟何晚，独盼庭柯望白衣。
雁叫霜寒木叶飞，西风亭下立瑶姬。从来冷淡能禁雪，不意孤高也竞时。松友旧盟寒岁晚，桂华佳约赴秋期。倚窗索笑空姝媚，汝解能宽宋玉悲。
朔风翻屋浪喧豗，泼墨浓阴扫不开。天下撒来云母粉，人间唤作豆秸灰。细民共喜宜新麦，老子先须探早梅。为怕玉容禁不得，数枝和泪折将来。
极浦寒云压雁低，石矶老叟手如龟。茫茫沙上银千顷，袅袅风前玉一丝。鹭失芦花惊月早，鱼吹柳絮上冰迟。故人物色嫌相认，纵有羊裘不敢披。
霸业荒丘春草长，只听儿女话真娘。虎来墓上犹应怪，鹿入宫中尽可伤。太息乾坤空浩荡，不留豪杰管兴亡。属镂抱恨沈江底，潭碧犹生古剑光。
中州人物古犹今，复见风流正始音。当日乘骢持绣斧，他年化鹤度青林。谁知救世安民术，即是求仙访道心。鲸浪驾风吹未散，溪山何处独追寻。
古人糟粕在遗经，圣学非由积累成。每向同中参孔释，时于异处别朱程。一川水满源头活，半夜天高月色明。下学工夫迟十载，小儒终是雾中行。
某丘某水记儿时，陈迹迷茫问不知。观里看花空有菜，山南种豆落为萁。林疏想弋逋仙鹤，壁坏应墁坡老诗。只怪西湖顽面目，浓妆犹自学西施。
黄堂曾著宰官身，仿佛儿时记不真。图志虽存千载旧，栋梁安有百年新。繁华开落无三日，双桧轮囷经几春。应比首阳高节士，采薇不食为求仁。
积雨能令朱夏寒，少曾见日上三竿。风吹沧海俄然立，水泻银河透底干。谁办好心来拯溺，姑留老眼去观澜。蛙声只在墙根草，却怪泥龙不久蟠。
每愁仲夏多溽暑，更逢今岁少南风。身无台榭可独处，眼到山川便不同。直从月令高明处，参透中庸问学功。虚静若能超物外，炎凉何必介胸中。
彩云朵朵西风散，银汉昭昭北斗倾。车上耕夫愁欲泣，桥边织女笑相迎。蝗飞近境行将及，龙卧深渊自不惊。病枕怕闻箫鼓闹，谁家乞巧到天明。
俯仰随人似桔槔，功名落落倦英豪。婆娑仅可供宾戏，寂寞安能免客嘲。空有云心怀鹤髪，竟无风力举鸿毛。祖刘起舞成何事，岁晚柴桑是故交。
十载村居学养恬，未忘习气有人嫌。课僮薙草心先快，助仆移梅力尚兼。不分乌鸦啼锦树，绝怜紫燕傍茅檐。路逢野老闲相问，新岁凶穰可豫占。
场屋当年负隽声，白头牢落竟何成。一生受用兔园册，千载应无麟阁名。被服易招山鸟怪，题诗难学野狐精。羊裘老弃渔滩上，印绶新加少傅荣。
子美间关离乱际，尧夫生长太平年。可怜橡栗天寒拾，不似鶑花日晏眠。忧乐在人均是命，盛衰有数总由天。腐儒老矣无奇计，独立斜阳意惘然。
岁晚田园半已芜，缁尘衮衮落征途。送穷不见昌黎富，乞巧翻成子厚愚。瓿下早知嘲尚白，缶边何似醉呼乌。鸢肩枉作常何客，只合新丰伴酒徒。
区区抱瓮不辞劳，俯仰安能似桔槔。儿子从教耀车服，丈夫何用树旌旄。但思有酒身无事，始信求田策最高。妄想虚㤭无处著，退然敛手是英豪。
一盂麦饭一豚肩，寒食风花泪眼边。倘得黄泉相见母，胜如白日上升天。万家置去成何用，双鹤飞来亦偶然。事死如生莫言孝，几曾庐墓过三年。
祭筵跪拜膝难擡，连岁何曾上冢来。老子七旬看又过，幻身多病复相催。人间愿弃姑云耳，地下从游亦壮哉。寒食江村旧行路，道旁相吊总悲哀。
抄书灯下语吾儿，歉岁艰辛汝未知。坡老忍饥常并日，少游厌粥亦多时。但令后世师吾俭，深怪诸人遗以危。天意从今吾尽解，穷人大抵欲昌诗。
几年本分做家公，虽是痴顽幸不聋。何必张皇惊鬬蚁，更须辛苦望攀龙。湿窗暗想催花雨，开户遥知戛竹风。问夜何其将夜半，元来野寺已鸣钟。